Tangiang na sala…. – Amani Partogi\n← Parsorion ni NanJatikkos, Marende\nTangiang na sala….\nPosted on 8 September, 2011 by Hendry Lumban Gaol\nIdo asa sai didok natua-tua, ia dakdanak i tiruanni natoras ma i. Molo hasea jala burju anakkon i, marguru tu natoras na do, alai molo so hasea, jungkat, hurang marpangalaho, tong do marguru tu natorasna. Ninna namalo, sai songon harotas na bontar do anggo dakdanak i, manang aha pe boi do tasurathon disi. Molo na denggan do sinurathon, ba na denggan ma jahaon, alai molo na roa do nisurathon, ba naroa do jahaon.\nAi nda songoni do amanJamordong?. Sai dipasomal-somal ibana do mangajari si Jamrodong marhite parniulaan. “Ai molo holan poda do bianaen, olo do dang boi songon na hinaraphon i diula dakdanakon” ninna ibana. Tutu ma nian, sai jolo martangiang do ibana laho mangan, jala martangiang laho modom rap dohot siJamordong, buhabaju panggoaran i.\n“Molo tipat jala ture do anak sihahaan on, boi ma innon ibana gabe mangajari tinodohonna, gabe sada anak sitiruon tu tinodohonna na dua nai” ima ro tu bagasan rohana.\nDung disimpul marsiajar botari na, diarahon ma siJamordong dohot anggina na dua i, martangiang lao modom. Sai jumolo do amanJamordong martangiang, dungi diihuthon anakkonna ima. Ai molo holan didok do asa dibaen tangiang, ro do alusna mandok “Bapa ma jo mambaen”.\n“Mauliate ma di Ho Tuhan pardenggan basa ala dilehon ho do dihami hahipason manipat na sadari on, on pe ale Tuhan, dinalaho modom hami, homa na mangaramoti hami….amen” ima tangiang ni amanJamordong ganup botari.\nDungi dinalaho mangan pe nasida, marsingkat soring do martangiang. Sipata nanJamordong, sipata amanJamordong. “Mauliate ma di Ho Tuhan pardenggan basa ala dilehon ho do dihami hahipason manipat na sadari on, on pe ale Tuhan, pasu-pasu ma sipanganon na rade dijolo nami, …amen” ima tangiang ni amanJamordong ganup mangan.\nDisada tingki dipamasa weik ma partangiangan dijabuna. Jala hatiha i, adong do tangiang sian namanjabui. Tontu sahali datung gabe hamaolon i di amanJamordong, ai somal do ibana martangiang. Dang songon halak rupani, holan ala ni mambaen tangiang dang ro tu partangiangan. Manang sai dipeleleng mulak sian ulaonna asa jolo martangiang inantai dapotonna. Mabiar mambaen tangiang.\nTep ma di tingkina, dibaen aman Jamordong ma tangiang sian namanjabui, hehe ma ibana marloppit tangan, ninna ma “Mauliate ma di Ho Tuhan pardenggan basa ala dilehon ho do dihami hahipason manipat na sadari on, on pe ale Tuhan, namarningot do hami diangka dongan nami naso boi ro dope marsaor dohot hami dibotari on…”\nHolan dibege songoni tangiang i, pintor jonjong ma siJamordong sian hundulanna didok ma “Bapa, Bapa, nga sala tangiang mi dang songoni…” ninna tung gogo. Humordit na umbegesa, hut gabe gotap tangiang. Sukkun-sukkun do rohani aman Jamordong didia parsalani tangiang i. Didok sala ala asing sian tangiang na somal. “Sala..sala…nga sala bapa tangiang mi, dang songoni” ninna siJamordong hut mekkel sahalakna. Dung pe dielek, asa so. Jala dung simpul partangiangan i, dipatorang ma aha nanasa.\n2 thoughts on “Tangiang na sala….”\n15 September, 2011 pukul 11:06 am\t Balas\nsegar ma tutu mansaha barita i\nsegar ma tutu manjaha barita i


Ai songon dia do Lae suratmu on. Marpungu do hata Indonesia dohot hata Batak di son. Ai konsisten ma da molo mar-blog hamu. Molo hata Indonesia, hata Indonesia sambing. Molo hata Batak, hata Batak sambing. Jala ise ma na mangantusi suratmu molo dibahenho hata Batak. Ai angka halak moderen do panjaha blog biasana. Pandita pe otik do na mar-blog.\nhaha…goarna pe marsiajar lae..ajari ma jo buti..


TINGGALHON NA ROA – TanoBatak\nAngka sisean ni guru pe adong do tong na marsimaoli dohot marsimurai manjalo angka parbinotoan sian guru. Adong do i deba ala tobok ni rohana laos so diboto mangalapati hata pandohan ni guru. Taringot ma i tu parguruon ni si Tardas, naung leleng ibana mangihuthon guruna alai laos so hea do dilehon ajar pangubation hombar tu hasurungan ni guruna i. Disungkun si Tardas ma guruna i aha do poda tu ibana asa adong parbinotoanna. Ala dibereng guru i do tobok ni roha ni si Tardas umbahen dang manigor dilehon parbinotoan tu ibana. Jotjot do diuji guru i ibana asa bidang nian panatapon ni rohana, alai diparrohahon ndang boi dope. Ala pangidoan ni si Tardas i songon na jut ma roha ni guru i laos dialusi ma: “Ah, namura do i, molo adong diboto ho sahit songon on ma tabasna; hututung sibahut tu gara ni api, manang beha pe posi ni sahit boi malum huubati”, ninna guru i huhut ditinggalhon si Tardas. Pos do roha ni si Tardas di hata i, hape sian na so pamotoan ni guru i, gabe datu bolon do si Tardas holan ala ni poda sigait ni guru i. Laos tarnono ma guru i ala ni team ni rohana.\nDung jumpang tingkina parguruan tu minggu namangihut, jumolo do sipatuna i disuhuni tu angka siseanna i. “Ise sian hamu na di minggu nasalpu mamangke na so sipatuna?”, ninna huhut songon na mardongan holso. Masiberengan ma nasida angka na ro i dibagasan lomos ni roha. Biar do roha ni nasida molo tung muruk guru i tu nasida. Bah, ai na adong dope hape sian hami on na olo manangko na so ugasanna, hape nunga loja guru i mangajari, laos ugasanna muse dope tangkoon, ninna rohana be dibagasan.\nAdong ma sada sian nasida patoltol tanganna tu ginjang tanda naeng mangalusi guru i huhut didok: “Ahu do gurunami”, ninna. Dilului si Imran do dalan unang mardongan muruk ibana paingothon siseanna namambuat sipatuna i, nata pe nunga sogo hian rohana. Alai disungkun ma siseanna namanangko sipatuna i: “Boasa tung buatonmu na so sipatum?, adong do ajar na songon i hulehon tu hamu?”, ninna.\n“Podamuna do nahuingot gurunami”, ninna ma mangalusi. Marrara ma bohi ni si Imran umbege hata i huhut didok: “Sadihari hupodahon sisongon i tu hamu”, ninna mardongan muruk.\n“Na di minggu nasalpu gurunami, asa buaton nadenggan tinggalhonon naroa. Marhatohoan sipatu ni guru i nama nadumenggan ba i ma hubuat” ��.\n(ide: Ir. Imran Napitupulu)\nOktober 1, 2007 tanobatak\n8 thoughts on “TINGGALHON NA ROA”\nhahaha… hira aha ma naeng alusni guru i muse..?\nDang tardoksa be manang aha ra ate ?\n“Paulak i marsogot !!!”\nAmbal2 ni hata amang.., hata “tading” nungga lam sohabegean ate.. suang songoni hata “tongos”.\nAmbal2 ni hata paduahon amang.., ai surat pustaha nadia do dipakke amang ? Ai maol huterjemahhon akka surat ni amang. Surat Batak Konvensi ’88 do sering hupakke. Baen jolo versi ni amang da.. Mauliate 🙂\nOktober 3, 2007 at 4:52 am\nBubuason ma antong si Imran Napitupulu 😀\nDang manjaha surat pustaha au, hasomalan nahubege do angka hata sisongon i uju haetehon sahat tu namagodang. Godang hujaha angka surat na marhatabatak sinurat ni natorashu nahinan. Holan i do lae.\nMolo surat Batak na diginjang i sian Prof Robert Sibarani do i. Adong do sofware aksara batak di nasida, hulehon pe tu lae. ianggo sasintongna hurang uli do hurfna i.\nAdong do versi surat batak naung disepakati sude tokoh masyarakat Batak tingki jaman penjajahan. Sian kesepakatan i ma dibahen percetakan surat batak di Laguboti. Adong dope diau buku parsiajaran surat batak hasil cetakan sian i, jala mura botoon jala denggan disain hurufna. Jolo hudiori ma jolo asa hu-scan hukirim pe tu lae. Molo boi dirancang lae font tu komputer dohot standar i, uli ma surat batakta i, jala naung distandarisasi do i najolo. I ma jolo programta lae “revitalisasi aksara batak” marhite sian na mambahen software font asa boi digunahon tu komputer secara umum.\nSian hasil cetakan Laguboti ma tabahen refrensina asa boi diterima publik khusuna halak batak.\nOktober 3, 2007 at 6:29 am\n@ Tulang Monang Naipospos\nToho doi Tulang, buaton nadenggan tinggalhonon naroa 🙂 , ni jaha serius hape ido alusna.\nMolo do boi adong font surat batak, mansai las roha.\nBoi ma iba marsiajar humatop.Songon na ni dok ni Talang Naipospos i “revitalisasi aksara batak”\nOktober 7, 2007 at 11:37 am\namang molo boi software ni aksara bataki di expose ma ate asa boi sude halak mamparsiajarii tarlumobi ahu. he..he..he\nOktober 8, 2007 at 8:47 am\nhuingot tingki singkola dasar hian di hitaan, diparsiajari do surat batak. boha do ia saonari, diparsiajari dope ulaning?\nOktober 24, 2007 at 2:25 pm\nTau poda sude na ginorgahon/naginorgithon muna i amang Naipospos, mansai las roha manjahasa. Tungpe rupani sala mangantusi sisean ni amanta Imran i di poda i. Bangkona ma huroa i sai dumenggan ugasan ni dongan sian ugasan niba. Ra, sian hulit ni unto do sipatu ni siseanna i, alai ala songon na marhillong dibereng sipatu ni guru i, heheheheheh.\nMolo siat pangidoan amang, bahen amangma jolo turi-turian taringot tu paranduhuron. Alana tingki maranduhur iba nabaruon, tung lalap do iba sai holan anduhur i nihataan (hinataan?). Manang didiape pajumpang dohot dongan parpikkat, sai lalap holan i. Ndang suda tano allangon ni gea molo maringoti anduhur i. Nahumebat muse, nangpe giliran arisan di bagas niba, lao do iba tong maranduhur/marpikkat, ina i ma tusi sai ningon do. Sipatado nunga marjanji iba tu dakdanak naeng mardalani, gabe sundat do i holan pasari sari anduhur.\n*** Memang godang do siingoton ala ni anduhur i ate ? 😀\nDesember 31, 2007 at 6:06 am\nHalo Humbang Hasundutan.\nAdong do donganhu paranduhur nautusan ditingki ngoluna,jala tingki monding ibana mangandung ma inanta nialapna songon on;\nBa nunga marujung ngolum among rajanami hape sai mangukui dope anduhurmon.\nJanuari 2, 2008 at 5:38 am\nHahahahahaha…amang bonar, erget nai puang.!!!\nFebruari 29, 2008 at 7:38 am


Asang-asang | Amani Partogi\nDitulis pada 4 Januari, 2011 oleh Hendry Lumban Gaol\nDisada tikki, manang pada suatu hari ninna parbahasa indonesia–di pardalanan dohot oppuPartogi mangebati angka sisolhot di bona pasogit tubu ma nonang. Songoni do na maramang on–topet attar jonok jala tabo do donganon marnonang–, tung godang do naboi tinaringotan. Sian desa na ulau sahat tu PSSI, sian Sijama Polang rodi KPK, sian argani salak rodi Kantor bupati, hut mekkel.\n“Nian ma huta ni dongan tubutta Marbun na di De Pe Er i, na godang sipandukna di Pakkat nang di DolokSanggul i” ninna hut ditudu sada huta sian panatapan i.\nGabe huingot tutu, marjojor do sipanduk mandok Selamat Natal / Tahun baru di huta nami, gok. Dibaen disi “Sian Anak ni GURU DESA”. Ro tu rohakku, marasing do huroa guru di Kota dohot di Desa.\nMolo hulapatani muse, SAKALAS do hape hami nadua dohot anggoda De Pe Er na sian Partai Bintang Biru i. Boasa, Ala au pe anak ni guru desa do.\nDang sadia leleng, binolus ma sada huta. Songon na geok do huhilala hu ta on. Di dolok-dolok tung mansai godang huida banda –kuburuan– na mansai uli. Ra, molo huetong adong do saratus lobi, jala dang adong na sarupa.\n“Daga puang, uli-uli na i tambak on, massibaen dibana be do tompana” ningku, mangupir hut huparrohahon sada-sada.\n“Disan dope na humebat, bereng ma annon, sian desa na ualu do gorgana, model eropa rodi model simaninggir –goar ni sada pelosok di huta nami–” ninna OppuPartogi, hut dohot mampanotnoti angka banda na marbaris-baris di dolok, di topi dalan.\n“Imadah Among, datung na manghata nasida nampuna banda –tambak– on, alai molo huida do angka jabu na tabolus, tung mansai longang do au. Ra, arga ni jabu ni namangolu on dang lobi saparopat arga ni jabu ni namate on” ningku, nanget do hudok, alana among-OppuPartogi on, songon na koras do tu paradaton batak. Sotung do rupani ro tu rohana, na manghata adat i au, manang dang satolop tu na mambaen tambak.\n“Diboto ho do anggia,…” ninna hut serom\n“Boha Among..” nikku, hut huserbeng dompak ibana\n“Unang suba-suba marnonang dilapo, manang manghatai di adat, manang marhata mangggang tu dongan molo so denggan banda–tambak– ni oppungna”\n“Ido, ai asang-asang ni jolma i doi dison. Dipangarantoan ni anakkonna pe tong do tambak on asang-asangna. Unang marhata manggang ibana. Unang didok mamora manang gabe di pangarantoan molo so dibaen tambak ni ompungna, jei marlomba-lomba do mambaen tambak. Molo godang hatana di lapo tor didok halak do –didia tambak/banda ni oppung ni i, asa ni ida jo. Anggo songoni dope banda ni oppungna, unang marhatai bah, au sandiri boi do patupahon 17 banda songoni” ninna OppuPartogi patorangkon.\n“Gabe asang-ansang ateh” nikku\n“Ido ampara, asang-asang do diluat on tambak ni ompung i” ninna muse\n“Jala diboto ho do ampara, dua do narumingkot ugasan na pinauli ni tangan na tung mansai uli di halak batak, Parjolo KUBURAN/TAMBAK ni OPPUNG, na paduahon ima GAREJA. Dang paduli molo naeng rumpak jabuna, manang tading tolu tiangna asalma na dua i denggan”\nSerom au, mantap, ninna rohakku. Patut do maru mar-clouster gaya EROPA tambak i dibaen, sian batu na pir marpatung-patung, hape jabu ni pinomparna nunga naeng rumpak. Tolu nai nama tiang na.\n“Bah dihuta Sitobok-tobok asing muse do asang-asang disi” ninna OppuPartogi muse, tong mekkel hami nadua\n“Boha parasingna, Among”\n“Molo disi, parumaen do asang-asang”\n“Bah, dia do muse” nikku hut mallakak mengkel\n“Olo, molo marhata manggang di lapo, tor didok do, Boasa sai marhata manggang, Ai Pe En Es didia huroa parumaenna, sai na dibahen do”\n“Bah, boasa huroa sahat-sahat tusi?”\n“Ima!. Ai marlumba do jolma disi marparumaenhon Pe En Es. Sai tor tamba do pangkatna molo Pe En Es parumaenna, nang pe holan kenek anakkonna. Didok ma na jago martandang anakna molo dapotsa Pe En Es.–Ai anak ni amana do ibana Bah!!..dapot sa do puang Ensik guru Es De i–ninna”\nMekkel martata hami. Ninna OppuPartogi, karejo ni parumaen do gabe asang-asangna.\n“Jei di hutanta dah, asing muse do. Olo do tuk sadari manipat dilapo holan manuhuthon anakkonna, agia nunga sampulu hali disuhuthon. Tor gabe boha huroa, haru anak niba pitu sarjana dang gok hata niba. Ia so si tor dilean ma hamauliateon tu gareja, ala naung sarjana anakkonna. Ingkon jahaon do gelar ni anakkon na i. –Jinalo do hamauliateon sian anak ni hurianta ima Insiniur Jatikkos Lumban Gaol ala naung sidung parsikkolaanna, jala nungga martitel Insiniur–. Unang suba-suba dang manjahahon gelar i, tor diroro do tu konsistori, manorui!.”\n“Gait na i”\n“Olo, jei unang godang hatana dilapo molo so marhasil anakkonna. Ia so i di tintingkon do digareja Jinalo do hamauliateon sian amanJatikkos ala nunga sidung dipauli anakna na di Cikarang i jabuna tolu tingkat…..”\nLao do tu rohangku, aha ma naeng asangkononku molo tu lapo au. Ninna roha huasangkon ma annon, godang dongan hu di PESBUK on, ia so i huasangkon ma na ganup jom au mangapdet sitatus. Aha be?, ai molo huasangkon na jago au minum tuak, ra dang pola mandok dia, hea do huida di huta nami, haru marsuap pe nga tuak dibaen.\nSai na dibaen do…..


Tongtong ma marlas ni roha manomba Jahowa | Simplified\nINGOT ma aha na hea mambahen las rohamuna. Umpamana, songon dia do pangkilalaanmu tingki marhasohotan, tingki tubu anakhonmuna manang tingki tardidi? Olo do ra, las ni rohamuna na umbalga tingki hamu tardidi. Angka dongan sahaporseaon pe, mansai las do rohana marnida hamu ala rade hamu mangalehon diri tu Jahowa sian nasa roha, gogo dohot pingkiran!—Mrk. 12:30.\nDung tardidi, ra mansai las do rohamuna. Alai, adong do penyiar na moru las ni rohana manomba Jahowa. Boasa boi masa on? Aha do na mambahen hita boi tongtong marlas ni roha manomba Jahowa?\nBOASA ADONG NA MORU LAS NI ROHANA?\nUlaon marbarita na uli, boi tongtong mambahen hita marlas ni roha. Boasa? Ala bagabaga ni Jahowa, i ma mambahen tano on inganan na sonang. Dung i muse, Sepania 1:14 paboahon tu hita, ”Jonok na ma ari ni Jahowa na bolon i; jonok na ma i, jala silu situtu do i ro.” Alai, molo palelengku do ari ni Jahowa i sian na tahirim, on mambahen moru las ni rohanta manomba Debata.—Poda 13:12.\nTingki marsaor dohot dongan sahaporseaonta, on mangurupi hita patoguhon rohanta asa tongtong marlas ni roha manomba Jahowa. Olo do pangkilalaan sisongon on na mangonjar rohanta gabe mananda Jahowa jala manomba Ibana. (1 Ptr. 2:12) Alai, songon dia do pangkilalaanta molo adong dongan na dipinsang di huria ala ndang mangihuthon aturan ni Debata? Boi do on mambahen donganta na asing marmetmet ni roha jala ndang las be rohana manomba Jahowa.\nBoi do muse moru las ni rohanta manomba Jahowa molo hamoraon do na sai tapingkiri. Portibi na nirajaan ni Sibolis on, jotjot mangelaela hita mangkaringkothon na so tahaporluhon. Taingot ma na didok ni Jesus, ”Ndang haoloan sada halak dua induk! Sai hosomanna do na sada, haholonganna do na sada nari; hombaranna do na sada, toisanna do na sada nari. Ndang haoloan hamu Debata rap dohot Mammon!” (Mat. 6:24) Alani i, ndang boi hita tongtong marlas ni roha manomba Jahowa molo sai talului hamoraon di portibi on.\n”MARIAIA AHU MIDA DEBATA NI HATUAONKU”\nNdang maol di halak na mangkaholongi Jahowa mangoloi Ibana. (1 Joh. 5:3) Songon na didok ni Jesus, ”Ro ma hamu tu Ahu, hamu angka na loja jala na sorat, asa hupasonang hamu! Jangkon hamu ma augangku, marguru ma hamu tu Ahu, ai na lambok do Ahu jala na serep marroha, asa dapotan hasonangan tondimuna. Ai lambok do augangku jala neang do dohot na hupaporsanhon.” (Mat. 11:28-30) Dapotta do las ni roha ala hita halak Kristen mangihuthon Jesus. Godang do na mambahen las rohanta manomba Jahowa. Taparsiajari ma tolu na mambahen hita ’mariaia mida Debata’.—Hab. 3:18.\nDebata na martua do Debata na tasomba. (Ul. 17:28; 1 Tim. 1:11) Taboto, marutang hangoluan do hita tu Jahowa. Jala, i do na mambahen hita marlas ni roha manomba Ibana nang pe naung leleng hita tardidi.\nTongtong do marlas ni roha si Hector ala sai dirimangi ibana pangkirimon tu ari na naeng ro jala marhiras ni roha marbarita na uli\nSongon si Hector, nunga 40 taon ibana gabe sintua kaliling. Tongtong do dihilala ibana las ni roha manomba Jahowa nang pe naung matua. (Ps. 92:13-15) Ndang boi be si Hector mangulahon godang ulaon di partondion ala marsahit tunggani boruna. Alai, marlas ni roha do ibana. Didok, ”Nang pe posa sahit ni tunggani borungku, alai ndang moru las ni rohangku manomba Jahowa. Tangkas do huboto, na marutang hangoluan ahu tu Jahowa, on mambahen ahu boi manomba Ibana sian nasa roha. Marsitutu do ahu asa dohot marbarita na uli jala sai hurimangi do pangkirimon di ari na naeng ro asa unang mago las ni rohangku.”\nDiparade Jahowa do tobusan asa boi hita marlas ni roha mangolu salelengna. Didok do di Bibel, ”Ai songon on do holong ni roha ni Debata di portibi on, pola do Anakna na sasada i dilehon, asa unang mago ganup na porsea di Ibana, asa hangoluan na salelenglelengna di ibana.” (Joh. 3:16) Marhite tobusan, disesa ma dosanta jala boi mangolu salelengna. Tutu do on boi mangonjar rohanta patuduhon pangargaion tu Jahowa? Jala, boi do on mambahen hita marlas ni roha manomba Debata?\nSi Jesús nunga martaontaon marlas ni roha manomba Jahowa\nSi Jesús, donganta na tading di Meksiko mandok, ”Najolo dirajai karejongku do ahu, olo do ahu lembur karejo nang pe ndang disuru ala holan hepeng do hupingkiri. Dung marsiajar ahu taringot Jahowa, huboto ma mansai arga do tobusan na nilehon ni Jahowa, i ma AnakNa. Lomo ma rohangku manomba Jahowa jala mangalehon diri tu Ibana. So ma ahu sian parkarejoanku nang pe naung 28 taon karejo. Dung i, merintis ma ahu.” Songon i ma mulana si Jesús marhobas tu Jahowa jala mangkilala las ni roha.\nMarlas ni roha ala boi marparange na denggan. Diingot hamu do songon dia parngoluonmu andorang so mananda Jahowa? Didok si Paulus tu halak Kristen di Rom, ”hatoban ni dosa hian” do nasida najolo, alai saonari nunga ”hatoban ni hasintongan”. Ala marparange na denggan, boi ma nasida mangkirim tu hangoluan salelengna. (Rom 6:17-22, Bibel siganup ari) Ala taoloi do uhum ni Jahowa, ndang tahilala be pangkorhon na roa sian parange na so denggan, na gok hajahaton. Alani i, marlas ni roha ma hita.\n”Holan manomba Jahowa do na mambahen las rohangku saleleng martaontaon.”—si Jaime\nSongon si Jaime, sahalak partinju porsea tu evolusi. Mulana, ro ibana tu parpunguan jala las rohana mangida angka holong ni dongan na sahaporseaon. Martangiang do si Jaime tu Jahowa asa boi ditadingkon ibana hasomalanna i. Si Jaime mandok, ”Lam leleng huboto ma, adong do Ama na parholong dohot parasi roha. Marlaba do huhilala uhum ni Jahowa laho mangondingi ahu. Autsugari ndang muba ahu, ra nunga mate songon donganku na asing. Saonari, las ma rohangku ala manomba Jahowa.”\nAha do sibahenonta andorang so dipasohot portibi na jahat on? Taingot ma, lomo ni roha ni Jahowa do na taulahon jala ”hangoluan salelenglelengna” do na tapaima. Alani i, ”Unang marnaloja hita mambahen na denggan, ai na manggotil do hita muse di tingkina i, anggo so pargale hita nuaeng.” (Gal. 6:8, 9) Marhite pangurupion ni Jahowa, tongtong ma hita marsihohot jala patoguhon parange na boi mangurupi hita malua sian ”haporsuhon godang”. Jala, sai marlas ni roha ma hita manomba Jahowa.—Pgk. 7:9, 13, 14; Jak. 1:2-4.\nBoi do pos rohanta, pasupasuon ni Jahowa hita molo marsihohot ala diingot do holong na tapatudu tu goarNa. Molo marlas ni roha hita manomba Jahowa, songon si Daud ma hita na mandok, ”Tongtong do hubahen Jahowa tu jolongku, ai molo di siamunhu Ibana, ndang tagamon humordit ahu. Ala ni las ma rohangku jala marolopolop tondingku, dagingku pe sinok do maringanan dibahen.”—Ps. 16:8, 9.


Dila sisean: Jamita Minggu 25 Desember 2011 (Natal I) 1 Johannes 3 : 1 – 6\nAri na balga do sadarion di saluhut halak Kristen di sandok portibi on. Didok ari na balga, ala jumpang ma musengani di hita parningotan di hatutubu ni Tuhan Jesus Kristus. Ndang habilangan hita be ra manang naung piga hali itahalashon angka pesta natal mamungka adong hita di portibi on sahat tu sadari on, isarani : natal di huria, STM, punguan marga, dna. Alai nang pe so habilangan hita be i, boha do ulaning panghorhon ni natal i dingolu naung tabolus?. Manggunjal dope ulaning roha parbagasanta ganup itahalashon pesta natal i. Jala aha do sasintongna panghorhon hatutubu ni Jesus i dinglu ni angka na porsea. Angka ima sipahembangonta marhite hatorangan jamita di Minggu Natal na parjolo sadarion.\nMarhite hatutubuna targoar ma hita anak ni Debata.\nBoha do dalanna asa gabe targoar hita anak ni Debata? Anggo di mulana i, na ginoaran anak ni Debata ima bangso Israel (2 Musa 4 : 22 – 23). Dipartingkian na mangihut margeser ma muse hajongjongan ni anak ni Debata. Ndada sude bangso Israel be na gabe anakNa, alai holan angka pinompar ni si Abraham, ompu ni na porsea ido na ginoaran angka anak ni Debata (patudos : Rom 9 : 6 – 8). Ala nang pe didok dison pinompar ni si Abraham, ndada ala pinompar sian mudar i, alai sian haporseaon do na nidokna disi. Na marlapatan, manang ise angka na satia jala porsea songon haporseaon ni si Abraham. Ibana ma na targoar gabe anak ni Debata (Galatia 3 : 7 – 9). Asa sian i botoonta ma na gabe sada syarat asa gabe targoar anak ni Debata ima marhite haporseaon sambing.\nDi na sorang hita tu portibi on, ndang hea dope binege adong jolma na boi mamillit asa gabe marga aha ibana, manang asa gabe anak ni na mora ibana ditubuhon. Ndang boi taatur manang andigan hita sorang di portibi on. Alai marhite hatutubu ni Tuhan Jesus naung dos gabe jolma na sorang di bara ni pinahan, gabe dilehon do hita nuaeng pilihan manang kebebasan laho mamillit. Ia pilihan na dilehon tu hita, ima gabe anak ni ise do hita? Anak ni Debata do manang gabe anak niu sibolis?. Asa pilihan i bebas do hita manontuhonsa. Asa gabe anak ni sibolis tontu nang so pinatorang dison nunga taboto carana manang na songon dia. Alai anggo asa gabe anak ni Debata, aha do na gabe syaratna? Molo tajaha Galatia 3 : 26 didok “ Ai saluhut do hamu anak ni Debata marhitehite haporseaon di Kristus Jesus “. Sian hatorangan ni ayat i tung tangkas ma taboto, ia na gabe syaratna ima : “porsea di Kristus Jesus”. Asa marhite hatutubuNa ido diungkap Debata nuaeng dalan di hita laho mamillit ise do na tahaposi dingolunta. Tontu hatop do hita mandok anggo syarat i nungga be tagohi, alana porsea do hita di Kristus, gabe halak Kristen don hita. Alai naeng tangkas botoonta, nangpe halak Kristen hita ndang gabe jaminan i gabe anak ni Debata hita ia so adong hataridaan ni haporseaon i marhite parbue na denggan. Jala na mngihut muse asa gabe anak ni Debata hita targoar ingkon rade do hita manjanghon Ibana. Tajaha ma di Johannes 1 : 12 “ Alai manang piga na manjanghon Ibana, tusi do dilehon huaso, asa gabe anak ni Debata nasida, angka na porsea di goarNa “. Manjanghon dison marlapatan gabe sanghambona hita raphon Debata dibagasan Jesus Kristus.\nAha do sihirimon molo gabe anak ni Debata?\nMolo manuhor situhoron hita, tontu tapillit do na dumenggan kualitasna asa unang gabe kecewa hita laho mamparhaseanghonsa. Tontu manat do tauji, dung ipe asa tatuhor. Songoni do nang na mamillit sibolis dohot Jesus, denggan do lam botoonta dia do ulaning hinauli ni molo gabe tapillit Jesus di ngolunta. Adong do manang na piga angka na uli na boi dapot hita molo gabe anak ni Debata hita.\n1. Marhuaso do Debata, ndang adong na so tarpatupa Debata, jala olo do Debata marmahani ngolu ni na pajonokhon dirina tu Debata. Asa marhite i, on ma na jumolo haulion na boi dapot hita molo gabe anak ni Debata, “sarihononma ma hita diangka na ringkot dingolunta”\n2. Psalm 121 : 3 mandok : “ Ndang hea nok mata ni sijaga hita “. Di Jesaya 49 : 16 didok “ ditelapak tangan ni Debata do hita dibahen”. On ma haulion na paduahon molo gabe anak ni Debata hita “ jagaon jala ramotanNa ma hita di dalan na tabolus”.\n3. Molo gabe anak ni Debata hita, ndang hatoban ni sibolis be hita, alai gabe panean nama di harajaonNa sogot.\n4. Huaso ni Debata i, boi ma pangkeonta laho patupahon angka halongangan, isara ni : pabali sibolis, pamalum na marsahit, dna (Markus 16 : 16 – 17).\nAha do kewajibanta molo gabe anak ni Debata?\nNunga tapajojor nangkin angka aha ma sihirimonta molo gabe anak ni Debata hita, nuaeng tontu adong do kewajiban sigohanta molo targoar anak ni Debata, isarani tanggung jawab ni ianakhon tu natoras, hita pe adong do na gabe tanggung jawabta molo targoar hita anak ni Debata.\n1. Molo di halak Jahudi ingkon jolo magodang do sasahalak asa boi panean di arta ni natorasna. Molo so magodang dope ndang tama dope i manean arta ni natorasna. Asa ima nang tudosan molo gabe anak ni Debata hita, ingkon magodang do hita di haporseaon asa tama hita panean di arta na sumurung i. saleleng marpengpeng dope haporseaonta, ndang tama hita manean arta na sumurung i. on ma tanggung jawab na parjolo : ingkon boi magodang di haporseaon.\n2. Tarida do haporseaon ni sasahalak marhite cara berpikir, manghatai dohot mar parange. Asa on ma tanggung jawab na mangihut siulahononta, pinatuduhon ma nian parbue ni haporseaon i.\n3. Adong komunikasi na denggan. Molo targoar anak ni debata ingkon tarida ma parsaoran manang komunikasi na rosu dohot Debata, marhite ende, tangiang nang pamujionta. Molo so hea dipanghulingi ianakhon na di pangarantoan hita, tontu jut do rohana, ima gombaran roha ni Debata molo so hea tapanghulingi Ibana marhite na pasangaphbon Ibana dijabu nang di bagas joro pe.,\nAntong di tonga tonga las ni rohanta di ari Natal on, naeng ma tapillit Debata gabe Amanta, jala hita gabe anakhonNa. Alai ndada otomatis hita gabe anak ni Debata molo gabe halak Kristen hita. Na ingkon mangihut do parbue ni haporseaon i asa gabe targoar hita anak harajaon ni Debata.\nMarhite natal on, lam tapature ma dirinta gabe marpangalaho dohot berkarakter anak ni Debata. Molo tutu do na holong rohanta tu Debata, ulahononta ma antong lomo ni rohaNa\nDiposting oleh Samuel Aritonang di 06.24\nJamita Parpunguan Borngin Ujung taon 31 Desember 2...\nJamita Minggu 25 Desember 2011 (Natal I) 1 Johann...\nJAMITA MINGGU ADVENT IV , 18 DESEMBER 2011 LUKAS...\nJAMITA MINGGU ADVENT III , 11 DESEMBER 2011 LUKA...


Mangolu di Bagasan Hasintongan ni Kristus Pelita Batak Online\nMangolu di Bagasan Hasintongan ni Kristus\nMinggu, 09 September 2018 06:38:00\nJamita Evangelium, 9 September 2018: Minggu XV Dung Trinitatis, 2 Korint 11: 7-16\nOleh: Pdt Dr. Robinson Butarbutar, di Parsameanta.\nSian tingki uju mangula Jesus Kristus di Palestina sahat tu nuaeng, sai adong do na manggoari dirina parbarita na uli na patupahon ulaonna ndang songon pamaritahonon ni Jesus di barita na uli i. Jamita on manjamothon hita manulak angka na parbarita na uli na songon i. Sai adong do tong angka na manggoari dirina ringgas parsidohot di ulaon ni Kristus, alai ndang apala ringgas rohana manumpahi ulaon ni Kristus i. Jamita on paingothon nasida asa muba. Alai dohot do jamita on patoguhon angka na mangulahon ulaonna songon parbarita na uli dohot songon angka na parsidohot disi songon na pinatupa ni Jesus.\n1. Songon dia huroha pamaritahonon ni barita na uli binahen ni Jesus? I ma: Ndang dung digarar manang ise Jesus di na patupahon ulaonNa mamaritahon barita nauli taringot tu harajaon ni Debata, mangajarajari taringot tu hinaringkot ni patupahon holong tu dongan jolma, pamalum na marsahit, pabali tondi na hodar, paluahon angka na digosa-gosa dohot angka na naeng diuhum siala tardapot mardosa. Ndang dung manjalo upa Jesus sian angka na naung taruli pasupasu hamalumon, pasupasu pangajarion, dohot pasupasu haluaon binahenNa. Ndang adong. Alai sai adong do angka na mangalehon sinadonganna sipangkeon ni Jesus Kristus di ulaon mamaritahon barita na uli i.\nAtik pe dipillit Jesus gabe parbarita na uli pardalandalan, na so adong ingananna na hot, alai sai adong do na mangalehon na adong di nasida pangkeon ni Jesus. Isara adong na mangalehon dua roti dohot lima dengke, pangkeonna mangalehon bahat halak, 5000 halak. Adong na maraleale dohot Ibana, isara si Marta, Maria dohot si Lazarus, na rade mangalehon sipanganon tu ibana uju mulak ibana sian ulaonna na dokdok. Adong na mangalehon halodena pangkeon ni Jesus managkok tu Jerusalem laho patupahon ulaonna disi paiashon bagas joro na naung gabe bagas pangarampok. Adong do tong na mangalehon kuburanna pangkeon mananom pamatang ni Jesus Kristus. Adong na mangalehon ibana mangan di pardalanan Emmaus dung hehe sian hamatean. Adong na mangalehon sinadonganna pangkeon ni angka sisean ni Jesus manguduti ulaonNa. Diargahon Jesus do na nilehon nasida i. Didok Jesus di Markus 9: 41, "Na painumhon aek santahu tu hamu (angka siseanNa) ala Kristus nampuna hamu, ndang na mago up ani i."\n2. Songon i do tong na pinatupa ni angka siseanna na rap dohot Jesus uju di ngoluna di Palestina dohot angka siseanna na asing na so rap dohot ibana disi. Apostel Petrus, isarana, di na mamaritahon barita na uli ibana di Jerusalem, adong do angka naung porsea i mangalehon na adong di ibana pangkeon ni punguan ni halak Kristen i, tarlumobi uju metmet situtu dope punguan i. Adong na duadua rohana, isara si Ananias dohot si Safira, na gabe taruhum siala ni na digabusi nasida Apostel i.\n3. Di duru ni Palestina, adong do apostel Paulus dohot angka donganna na mamaritahon barita na uli tu angka kota na adong di Jerusalem. Anak ni pengusaha tenda do natuatua ni apostel Paulus. Natuatuana do na manarihon na ringkot tu ibana uju marsikkola ibana di tano hatutubuna di huta Tarsus di sada Propinsi Sicilia di Kekaisaran Romawi.\nNatuatunana do na manarihon na ringkot di ibana uju marsikkola hapariseon ibana di Jerusalem. Alai ala nunga gabe siihuthon Jesus ibana jala gabe apostel ni Kristus tu angka bangso na so Jahudi ibana, ba ndang be dilehon natorasna i be na ringkot di ulaonna songon parbarita na uli. Antong songon dia do ibana patupa ulaonna i molo so adong na mangalehon na ringkot di ulaonna mamaritahon barita na uli i? Adong dua na masa di ulaonna mamaritahon barita na uli i.\nNaparjolo, i ma gabe tukang tenda ibana, mangula dohot tanganna, asa sian i ibana boi manarihon na ringkot di ngolu nang ulaonna dohot di ngolu nang ulaon ni donganna parbarita na uli di darat dohot di na ingkon mamangke transportasi laut. Atik pe songon i, mangula sian keterbatasan ni sinadongan, dipasupasu Debata do ulaonna mamaritahon barita na uli i. Gabe adong ma na porsea di Jesus Kristus. Ndang olo apostel Paulus manusai angka na naung porsea tu Jesus Kristus siala ni barita nauli binaritahonna marhite na manarihon ibana. Dipatihi ibana do i. Konsisten do ibana mangulahon i (2 Kor 11: 9).\nNapaduahon, dung jongjong punguan ni na porsea di angka kota-kota di kekaisaran Romawi, olo do nasida tong mangalehon na adong di nasida pangkeon ni apostel Paulus. Huria na di Filippi, isarana, mansai ringgas parsidohot mamaritahon barita na uli rap dohot apostel i. Alai ndang boi nasida sude borhat, ba dilehon nasida sada sian nasida na margoar Epaphroditus mandongani apostel Paulus, manarihon na ringkot di ibana dohot rap marbarita na uli dohot ibana. Mansai burju do si Epaphroditus on, pola benget manaon sahit na posa siala ni ulaon i. Alai tong do dilehon nasida sapunguan na ringkot tu ulaon mamaritahon barita na uli apostel i. Alai tutu, ndang dung diida nasida nang diida apostel Paulus na nilehon nasida i songon upa. Alai songon rumang ni partisipasi nasida.\nMolo upa do, ndang olo apostel Paulus manjalosa. Ai songon na nidokna tu halak Kristen di Korintus, sadari dijalo ibana upa nungan mansohot be ulaon mamaritahon barita na uli i. Ndang ala na na mora angka halak Kristen na di Filipi umbahen na dohot nasida manumpahi ulaon pamaritahonon ni barita na uli i. Halak Kristen na di propinsi Makedonia, i ma halak Kristen na di Thessalonika, na mangolu di bagasan hapogoson na ektrim, angka pekerja keras, dohot do manumpahi ulaon ni apostel Paulus dohot angka donganna sian hapogoson nasida (2 Korintus 11: 8, 10; 2 Kor 8: 1-4). Ala ni i do umbahen na pola didok apostel i na mangarampas ibana sian nasida, ai na sian hapogosonnasida do dilehon panumpahion tu ulaon ni apostel Paulus), sian na tarpatupa nasida.\n4. I do pangantusionna jala na dihangoluhon ibana, atik pe adong do tong hata ni Jesus taringot tu ngolu ni angka parbarita na uli songon on: Naeng sian barita i hangoluan nasida (1 Kor 9: 14, Lukas 10:7). Dialo apostel Paulus do na mamangke hat ani Jesus i laho marbarita na uli asa mangolu sian i. Ndang songon profesi ulaon na somal ulaon mamaritahon barita na uli i.\nBoasa songon i dipatupa apostel Paulus? Ala ndang martuhor barita na uli i. Ndang tartuhor i. Silehonlehon do barita na uli na binaritahonna i tu manang ise pe, parsidohot halak Korintus (2 Korint 11: 7). Silehonlehon di Debata do barita na uli i (Jaha Gorik: Dorean tou theou). Ndang tartuhor ni jolma barita na uli taringot tu holong ni Debata di bagasan Jesus Kristus i. Ndang tartuhor. Silehonlehon do i.\nSahali nari, na mangihuthon na pinatupa ni Jesus Kristus do angka apostel na di Jerusalem i, songon i nang na pinatupa ni apostel Paulus i.\n5. Alai ndang di sude punguan ni halak Kristen na parjolo i patupahon panumpahion tu ulaon mamaritahon barita na uli songon silehonlehon ni Debata i tubu pangantusion na pinatupa ni huriahuria di Filippi nang di Thesalonik. Di kota Korintus apala baliksa do na masa. Dia huroha na somal disi? Ala sada kota na maju ekonomina, boi masa na pogos hian gabe hatop mamora siala ni posisi kota Korintus songon kota pelabuhan na jonok tu Kaisar Julius na pajongjong kota i, lam mahembang ma pangantusion na songon on di angka na mora ni penduduk disi, ndang marimbar di tongatonga ni punguan ni na porsea di angka jabu ni patron na mora disi. Dia ma pangantusion i. Songon on: Molo dilehon sahalak patron na mora silehonlehon tu angka flsuf termasuk parbarita na uli taringot tu Jesus jala molo dijalo angka filsuf i silehonlehon i, ba gabe boi ma aturon ni patron na mora i nasida. Gabe di bawah ketiaknya ninna di hata Indonesia. Manang aha nidokna, ba ingkon oloon ni angka filsuf i. Molo ndang dijalo silehonlehonna i, ba gabe musuna ma filsuf i, tung pe donganna hian ibana. Ndang jadi tulahon silehonlehon ni dongan. Ingkon jaloon do. Alai molo dijalo, ba ingkon unduk ma tu na mangalehon i na manjalo i.\nDi na ruar apostel Paulus sian kota i, borhat tu kota Epesus, adong ma angka parbarita nauli na rot u kota Korintus. Nasida ndang apala apostel na mangula di Palestina i. Alai na asing. Ndang apala tung tangkas di hita ise angka nasida i. Alai na pinatupa nasida i ma dijalo nasida do silehonlehon ni angka patron na mora na di Korintus i. Songon angka filsuf na manjalo na dilehon patron namora, na gabe didok dongan ni patron na mora i, ba songon i ma dipatupa nasida, ala didok roha nasida adong do tong hata ni Jesus na mandok mangan sian barita na uli angka na marbarita nauli (Lukas 10:7). Jala di jalo nasida i songon upa ni halojaonnasida marbarita na uli.\n6. Siala ni i, gabe adong ma dua pangalaho taringot tu partisipasi ni na porsea i di huria na parjolo i taringot tu silehonlehon.\nNaparjolo, i ma na pinatupa ni halak Kristen di Filippi dohot di Tessalonika: Berpartisipasi manumpahi ulaon ni parbarita na uli alai ndang songon upa ni ulaon mamaritahon barita na uli. Na tinumpahon nasida i, i ma apostel Paulus isarana, ndang marnida i songon upa, alai silehonlehon partisipasi, songon barita na uli i silehonlehon ni Debata. Songon i do angka donganna na marbarita na uli dohot ibana. Ndang manjalo upa. Ndang laho pamora diri sian i.\nNapaduahon, i ma na pinatupa ni halak Kristen di Korintus, na pinatupa ni angka patron na mora. Na sogo rohana molo ndang dijalo na nilehonna. "Hansit mulak mangido humansitan mulak mangalehon." Alai molo dijalo gabe alona ma nang donganna. Angka apostel na manjalo on marnida na nilehon nasida i songon upa. Songon hak.\n7. Nian ndang ingkon sipertentanghononhon nadua i. Alai na mambahen sogo roha ni apostel Paulus i ma na gabe didok na manjalo i dohot didok halak Kristen Korintus ma na so apostel sasintongna apostel Paulus i ala ndang olo ibana manjalo upa sian halojaonna mamaritahon barita na uli i. Apostel kalas dua do apostel Paulus, ninna nasida. Ala ni i ndang barita na uli na binaritahonna i pe ndang marojahan tu pangajarion ni Jesus. Ndang tarjalo ni apostel Paulus pamereingon na songon i. Baliksa nasida do na so apostel. Apostel na pargapgap, aspostel na manamaknamak do nasida (Gorik: Pseudo-apostoloi) songon sibolis na manamaknamak, na pasumansumanhon (Gorik: meta-schema-tizomenoi).\n8. Di pardalanan ni huria na di portibion sian abad parjolo sahat tu nuaeng, pangantusion na parjolo i do, pangantusion ni apostel Paulus, ia pangantusion ni bahatan ulaon ni huria dohot ulaon ni angka pangula ni huria na marragam i. Partisipasi ni angka ruas ni huria manumpahi dohot manarihon na ringkot di ulaon ni huria i mansai timbo do. Jalan a pinasahat ni angka ruas ni huria ni Kristus tu ulaon ni huria i, na pinangke ni huria i tu ngolu siganup ari ni angka pangula nagok ni huria i songon rumang ni partisipasi ni ruas ni huria i di ulaon mamaritahon barita na uli i. Najinalo di angka parbarita na uli i ndang upa, manang gaji di parbarita na uli i. Songon i do pangantusion ni HKBP. I do umbahen digoari na jinalo ni angka pangula ni huria i: Balanjo. Ndang upa. Ndang gaji. Ai molo ula, nunga gabe situhoron be barita na uli i.\n9. Angka huria na ringgas patupahon partisipasi ni ruas manumpahi ulaon ni huria i ma na ginoaranna huria na manjunjung baringinna na denggan. Alai angka huria na so denggan partisipasi ni ruasna, i ma angka huria na so mandiri. Ndang tarbahen huria na songon i magodang dohot hehe di na patupahon ulaonna.\nSIhalashononnta do na ia Huria Kristen Batak Protestan huria na denggan partisipasi ni ruasna jala pangula huria gok tingkina ndang mamereng balanjo na jinalo nasida songon upa nasida.\nI do umbaen na ringgas ruas ni HKBP sian najolo sahat tu nuaeng manumpahi ulaon ni huria. Olo do angka ompunta mangalehon tano nasida gabe inganan hajongjongan ni bagas joro. Olo do angka ruas papunguhon nasa na ringkot laho pajongjong angka na ringkot tu pangajarion sikkola minggu, TK, dohot pasahathon na ringkot di huria i, manang pe marhite toktok ripe, dohot angka pelean na marragam i.\nI do umbahen na olo angka keluarga manongos angka anak dohot boru nasida marsikkola asa boi gabe pangula ni huria.\nI do umbahen na olo angka ama nang ina gabe Sintua atik pe ndang manjalo upa nasida sian huria i.\n10. I do hasintongan ni Kristus i: Basabasa ni Debata do Ibana tu hita asa malua hita, jala ndang tartuhor hita sian Debata. Songon angka na dohot di bagasan ulaon ni Kristus na rade do ganup ruas ni huria manumpahi ulaonna, ndang songon pangantusion ni na mora ni halak Korintus, alai songon pangantusion ni halak Kristen na adong di Filipi nang Tessalonik, na manumpahi na ringkot di ulaon ni Kristus i di tongatonga dohot marhite huriaNa.\n11. Di pardalanan i ngolu dohot panindangion ni huria di angka inganan na marragam i, sai adong do angka na mamangke ulaon mamaritahon barita nauli laho pamoramora dirina marhite na manumannuman (berpura-pura, pretending to be). Ndang parbarita na uli na sasintongna nian ibana, alai manumannuman gabe hira parbarita na uli. Ndang apostel, alai manumannuman songon apostel. Dos do i songon angka panurirang pargapgap di bangso Jahudi na jolo. Adong na manumannuman na sian Debata do ro panurirangionna, alai sasintongna ndang.\n12. Situlahon ni angka huria do molo adong angka pangula ni huria na mamangke hata ni Kristus na mandok "Naeng sian barita nauli hangoluan nasida" gabe dalanna memanipulasi ruas ni huria ni Kristus i asa mangalehon artana tu angpa pangula ni huria i. Situmpahan do angka pangunga ni huria nang na ringkot di huria i suang songon i ulaon ni huria, songon dalanta parsidohot di ulaon ni Kristus paluahon hajolmaon i. Sitangianghonon do angka ruas ni huria na mansai ringgas parsidohot di ulaon ni Kristus marhite na mangalehon na adong di ibana. Sisosoon ma angka na so haru ringgas situtu dope, gariada losok, parsidohot manumpahi ulaon ni huria i. Ala nunga tung mansai balga silehonlehon ni Debata tu hita, ndang tung so ringgas hita parsidohot manumpahi ulaon ni Kristus.\nNdatung boi dohononta dirinta songon ruas ni huria na parsidohot di ulaon ni Kristus molo gogonta ndang ndang talehon, pingkiranta ndang talehon, sinadonganta ndang talehon tu ulaon ni Kristus i, molo tapasombu bagas gareja martaontaon ndang jongjong hape adong do na di hita, molo patasombu hurang na ringkot pangkeonta tu pangajarion ni angka dakdanak, remaja, laho patauhon nasida mananda Kristus dohot mangulahon lomo ni roha ni Kristus. Alai tutu ma hita na ringgas parsidohot di ulaon ni Jesus Kristus mamaritahon barita na uli molo ndang mangholit hita pasahathon angka pasupasu nilehon ni Debata di ngolunta pangkeon ni huria i. Ringkot do adong balanjo ni angka pangula ni huria. Alai ndang olo jala ndang jadi pangula ni huria gabe manusai ngolu ni ruas ni huria. Uju mangolu do hita boi tapatupa i. Molo dung monding hita, ndang tarbahen hita be patupa i.(*)\nMinggu IX Dung Trinitatis, 29 Juli 2018: Evangelium, Mateus 16: 24-28 "Gabe Sisean Namarsihohot Mangihuthon Jesus"\nOleh: Pdt Dr. Robinson Butarbutar, Parsameanta, STT-HKBP1.Sian tingki tu tingki, mamungka di tingki mangula di Palestina dope Tuhanta Jesus Kristus nidonganan ni angka siseanna na sampulu dua i s\nOleh: Pdt. Dr. Robinson Butarbutar, Sian Parsameanta, STT-HKBP PematangsiantarDi partingkianta nuaeng mansai hatop do masa perubahan, ndang holan di parbinotoan ni jolma taringot tu ilmu-ilmu pengetah\nJamita Evangelium Minggu Epiphanias, 6 Januari 2019" MANGOLU DI BAGASAN LOMO NI ROHA NANG SANGKAP NI DEBATA" (Jakobus 4: 13-17)\nOleh: Pdt Dr. Robinson ButarbutarSian Parsameanta, STT-HKBPHP: 0812-62472015Di hita halak Kristen Batak, di ujung taon Romawi na buruk dohot di bona ni taon Romawi na imbaru, sai marpungu do ganup kel\nJamita Evangelium, 27 Januari 2019 Minggu III Dung Epiphanias "Unduk ma tu Debata Sitompa Saluhut" (Jesaya 45: 18-25)\nOleh: Pdt. Dr. Robinson Butarbutar, Parsameanta, HP/WA: 0812-62472015.Sada ulaon na dokdok do maminsang pardosa na so olo muba. Alai dumokdok do patupa ulaon pasahathon uhum na ingkon masa tu marsasah


Majalah Bina Warga HKI Online / e-magazine: Bina Wanita 18 Mei 2008 : DEBATA MAMILLIT LAOS IBANA MANDONGANI\nBina Wanita 18 Mei 2008 : DEBATA MAMILLIT LAOS IBANA MANDONGANI\nMinggu, Trinitatis, 18 Mei 2008\nNats : Jeremia 1: 4-10\n1. Marende : B.E. No. 19: 1-2 Hg\n3. Manjaha dohot managkasi Turpuk\nAndorang so tauhal dope isi ni turpuk on, denggan do jumolo tangkas botoonta taringot tu hadirion ni si Jeremia, na mansai berpengarus tu sude angka pandohan na di turpuk on. Goar Jeremia na marlapatan do i “Jahowa paheheon manang patimbohon”. Ibana anak Malim Hilkiya sian anatot (1:1). Tarjou do ibana gabe panurirang tingki raja Josia mangarajai di Juda (1:2). Jala di tingki i nunga mardalan reformasi Josia, asa tarjou si Jeremia gabe panurirang. Ala ni i, mansai mangpangkorhon do reformasi Josia tu hadirion ni si Jeremia. Laos di tingki i mansai roa, jorbut do parugamoon di Juda, ai dohot do bagas joro dipamasuk natorop debata Baal, laos i do na niambolongkon ni raja Josia sian bagas Joro ni Debata. I do umbahen na tarbarita “Reformasi josia”.\nDung tarjou si Jeremia gabe panurirang, di usahaho ibana do manjua joujou i dohot dua lasan, ima: 1. “Ndang huboto manghatai”. 2. “Ai na bajar dope ahu”. Sada do na tinuju ni na dua alasan i, ima manguji, menghindar sian joujou ni Debata. Ai tergolong dakdanak dope si Jeremia tarjou gabe panurirang. Tingki i, marumur 17 taon. Hape somanal manurut tradisi ni halak Jahudi ingkon jolo marumur 30 taon sada halak asa boi tarjou gabe panurirang. Hape si Jeemia, ndang dope tergolong umur dewasa, nunga dijou Debata gabe panurirang. Ala ni i didok si Jeremia, “ndang huboto manghatai, ai na bajar dope ahu”. Tepat do alasan ni si Jeremia manjua jou-jou i. Alai Debata do na manjou, ndang adong na so mungkin di Debata Jala muse nunga sian hadirion ni natorasna diparade Debata si Jeremia gabe panurirang. Alai mampu do si Jeremia mangulahon hapanurirangon i, baliksa ibana lobi tarbarita sian angka panurirang na asing. Suang songoni do sude angka parhalado, punguan ina nang pe sipata adong biar dohot hamaolon diangka ulaon i, alai molo torus diulahon berhasil do ulaon i. Jala angka tantangan i boi do i gabe\ngodang do tantangan laho pararathon hata ni Debata. Ala ni i do didok di turpuk on : “Unang ho mabiar….Ai Ahu do donganmu”. Pandonganion ni Debata gabe sada jaminan dikeberhasilan ni ulaon i. Ala ni i, rajumanta do ndada holan si Jeremia sambing mangula ulaon i, alai Debata mangula di bagasan diri ni si Jeremia. Laos songoni do nang tu sude parbarita na uli, boi marhasil ndada ala ni hamaolon manang haboion, alai ala pangdonganion ni Debata.\nSian segi pardagingon , na gale do si Jeremia. Alai ala ni haporaeaon boi ibana koras jala tangguh mangadopi nasa tantangan. Laos songoni do nang Huria i di tingkion, nang pe gale idaon, nang pe gale idaon, alai Debata do na marsuru huhut mandongani mambahen margogo Huria i jala mampu mangulahon angka ulaon dohot missina di portibi on . Songon panurirang, ndang terbatas si Jeremia holan tu halak Juda, alai mangula do ibana nang u angka bangso na asing, i ma tu angka bangso parbegu. Ndang tarihot pingkiranna tu angka batas-batas kesukuan dohot batas parugamoon, alai tu sude do dipasahat ibana Barita na uli i, secara langsung nang marhite surat.\nSi Jeremia songon sahalak panurirang na sangat reformis, ndang olo ibana kompromi tu angka penimpangan na adong, atik pe di mulana maol ibana mangula ala ni angka panurirang pargagap. Alai selanjutna berhasil do ibana, ai Debata do donganna, na mangalehon huaso dohot hagogoon tu ibana.Loas songoni parhalado, punguan ina di tingki on, naeng berfikir optimis di sude angka ulaon, unang mabiar mangadopi tantangan, alai torus manghatahon hasintongan i, gabe di ujungna sude na torop mamereng na ibana do panurirang na sintong.\nSongon si Jeremia na mansai koras mangalo angka panurirang pargagap, songoni do angka halak Kristen dohot sude partohonan di tingkion, ingkon rap berjuan mangalo huhut manaluhon angka haholomon, hasemoon na pinatupa ni portibion. Songon si Jeremia na ditugashon Debata laho mambubut halumlamon i. Hita pe ingkon barani do mambubut dohot mangaloha angka kepalsuan na taadopi di tingki\nnuaengon. Ihut tusi manuan holong ni roha di ganup ruas ni Huria asa tubu dame dohot holong ni roha.\n1. Di tingki na parpudion nunga ragat tabereng angka halumlamon di portibion. Songon sada ina hita, boha do bahenonta laho mangadopi na masa i?\n2. Molo ro panjouon ni Tuhan i tu hita laho mambarita nauli. Boha do alusta tusi?\n3. Jala olo do hita maninggalhon ianakkon, amanta, artatta dohot sude namangihoti hita laho patulushon barita na uli i?\n6. Marende B.E. No. 146: 1+3 (Papungu Pelean)


HAMPUNG TOGI - PARSONDUK BOLON - PALAMBOKPUSUPUSU\nHome » TORSA » HAMPUNG TOGI - PARSONDUK BOLON\nDung gok sabulan dung marhasohotan si Togi dohot si Kartini, sajabu dope nasida dohot Ompu si Pangadean. Nunga nian sai dijujui natorasna asa manjae nasida, alai sai manjua do si Togi .\n“Bah, ai mangoli pe ahu asa adong do parumaenmon donganku laho mangurus hamu, hape manigor didok hamu ahu laho manjae” ninna si Togi tu natorasna.\nSi Kartini pe alo do rohana manigor manjae tarlumobi marningot simatuana doli nunga jotjot tompu marsahit. Muse so bahen ala remeng ni simatuana manang holit ni simatuana tu ibana laho sipasidingonna, nda dohonon lambok ma tahe Ompu Pangadean jala sabar do ibana mangajari parumaenna i.\nAi na tubu do biarna so tung menek roha ni parumaenna songon na maisolat panghilalaanna di jabuna i, i do asa dijujui Ompu Pangadean nasida manjae. Jala asa manigor situtung hudonna be jala silugahon parsaripeonna be.\n“Daong Inong, rap ma jolo hita sajabu asa ajari jolo ahu. Ai bajar dope ahu, godang dope na so huantusi taringot mangula, adat dohot mangadopi parrohaon ni anakmon. Asa huantusi jolo gabe Ina na denggan” ninna si Kartini.\nSaut do ndang manigor manjae si Togi, jala sapangalompaan do nasida di jabu i. Ndang songon angka na imbaru sohot, manigor manjae humatop rohana. Naeng “berdikari”, on ma hatana, hape na tubu do biarna ndang boi dos rohana dohot simatuana ai ndang olo rohana marsiajar tu simatuana.\nNa deba sipata hira na marralokalok paruamen dohot simatua boru manggulut roha ni amantanna, ala ni ma sai gira humatop manjae rohana asa boi roharohana sambing mangaturhon sude parsaripeonna.\nDipungka si Togi do niolina i martigatiga Napu dohot haporluan ni pangulaan isarani rasun, pupuk, dohot na asing dijabu nasida i songon halilianan ni si Kartini unang sai longong molo holan mangalompa dohot manganturehon simatuana i ibana.\nLas roha ni Natorasna marnida si Togi tarlumobi parumaenna i, ai dang dihirim ibana na olo nasida rap sajabu. Domu do muse basar ni si Kartini tu simatuana boru jala sai marpanungkun hatiha adong na so ni antusanna tarlumobi taringot tu angka pardalan ni usaha ni si Togi.\n“Inong, boha do roham didok anakmu na bodari ahu nama sude maniop pardalan ni jetor, horbo dohot sude ulaulana, songon i tigatiga on sude. Dia ma huantusi i, muse lomos do ahu, so tung annon sala ahu” ninna si Kartini tu Simatuana boru.\n“Nunga denggan i poang. Muse ise be tuganon ni si Togi ia so ho, ingkon parsiajaranmu do mulai saonari” ninna Simatuana boru lambok.\nNa mambahen si Kartini tarontohon na gabe ibana i do didok si Togi, mangatur parhepengon di jabu nasida i, gabe songon na manangannangan simatuana rohana molo ibana sitiop puro parhepengon tu balanjo dohot haporluan ni Simatuana.\nIanggo si Togi holan na mangula tu balian i nama rohana, naeng polin rohana si Kartini manjama angka usahana i. Songon i nang simatuana boru ndada hea be mangantoi taringot tu parbalanjoon nasida siganup ari, gariada nunga dipasahat simatuana i angka puntalan sitabunianna tu si Kartini asa ibana mangaturhon sude.\n“Ho nama parsonduk bolon di jabu on, molo hami dohot simatuam doli na manangkarnangkar nama sian hamu. Ho nama sitiop puro, sisuhat sidabuan, sijaga bahulbahul nang parsonduk angka sibagion tu angka na ringkot. Ia tung pe adong ringkot di hami sian ho nama hami mangido” ninna Ompu Pangadean tu si Kartini.\n“Sombangku Inong, dang tarulahon ahu i. So tung gabe bonsir hasesega haduan ala so malo ahu mangaturhon i sude” ninna si Kartini patudu biarna.\n“Jai roham ise be tuganonnami poang ia so ho, nunga ho ditodo si Togi parsonduk bolonna bah ingkon tuhuhonmu do i. Toe ulahonma, huajari pe ho nanget asalma unang uraura ho mandele molo toho remeng ahu sipata. Bangkona do molo dung matua sai tamba do remengna” ninna Ompu Pangadean boru huhut maniop tangan ni parumaenna i.\nMamungka sian i ma ias roha ni si Kartini manjalo ulaon i sude. Diulahon ibana do i sian bulus nang balga ni rohana manuhuk gabe parsonduk bolon huhut manonduk simatuana i. Dang boi be manjua ibana ala ingkon ibana nama mangulahon i sude, holan ibana nama situganon ni simatuana i, ala angka haha dohot edana dao do sian nasida di pangarantoanna.\nSipata do si Kartini olo maranganangan dao rohana mangaranapi tu balga ni ulaonna manang “tanggungjawabna” nuaeng dung saut tu si Togi. Alai songon pandok ni simatuana i, ndada ise be tuganon nasida, jala i do molo dung gabe tunggane boru ingkon rade do gabe parsonduk bolon, sisuhat sidabuan, siradoti bahulbahul, gabe Ina tiang ni parsaripeon dohot Ina pangintubu tu sinondukna.\nTarlobi ala naung matua i muse simatuana jala nunga manjalo sulangsulang hariapan gabe hira dabu tu si Kartini nama mangaturhon sipatupaon tu paradaton dohot angka haporluan ni simatuana nang parsaripeonna.\nDung tolu bulan didalani ibana tamba pos do rohana mangulahon i ala ndang mansohot simatuana mangajari ibana dohot mangalehon panuturion atik pe sipata olo tubu remeng ni simatuana i.\nDang pola dirohahon si Kartini molo tupa remeng pe simatuana i mangajari ibana asa hati tu parbalanjoon, dohot unang lemba nang mangaturhon ulaula nasida nang tigatigana i.\nSi Togi pe ndang mansadi sai mangajari niolina i ganup ari asa hatop mangantusi sude usahana dohot mangaturhon na ringkot di jabu nasida i.\n“Pa e, dang tabo huhilala molo holan na di huta do ahu dang hea ahu tu balian lalap holan ho magosa mangula” ninna si Kartini sada tingki tu si Togi.\n“Bah, asing hatam. Tung pe so tu balian ho, lumoja do ho sian ahu. Idama ho do mangalompa, paias pahean, paias jabu, manganturehon natuatua i. Manganturehon tigatiga atik pe so sadia dope panuhor, dang hinata on dope tamulai. Songon i patupa pambukuan ni ulaulanta dohot parkarejonta. Holan i pe boi diulahon ho denggan nunga doli” ninna si Togi.\n“Alai Pa e, dang tabo panghilalaanku molo so tu balian mandongani ho”\n“Jai, tutuponmu ma tigatiga Napu i?. Jala ise be manganturen natuatua naung suda gogo on?. Idama dung denggan diaturhon ho parmanganon nasida na dua tolu bulan on nunga lam sehat huida, tarlumobi among nunga tamba mokmokna. Marsumangat mulak huida bohina” ninna si Togi.\nDang saut dipasahat si Kartini hatana ala manigor dihaol si Togi ibana mansai gomos. Gabe sip nama si Kartini so malo mandok dia.\n“Dang manang dia rohangku tung pe holan ahu tu balian. Holan di jabu pe boi diulahonho nunga tung las rohangku, ai martigatiga do ho nang dijabu atik pe na mandasor dope” ninna si Togi huhut mangapus simanjujung ni niolina i.


[#] Ideas to ____ : April 2008\nDiposting oleh Frans. Nadeak di 12:19 PM 1 comment:\nDiposting oleh Frans. Nadeak di 11:10 AM No comments:\nIngot Hita ma Parpungu-punguanta On! (Poda ni Bapa Op. Elo (R. R. Nadeak) Manogot Bona ni Taon Baru 2008)\nOn ma poda ni Bapa R. R. Nadeak tingki manogot ni taon baru 2008, di jabu di huta, Banjar Nadeak, Tanjung Bunga, Pangururan, Samosir. Bapa on ma mandok hata parpudi dung hami sude - pahompuna, boruna dohot helana, lae manang ibotona, angka anak dohot parumaenna, sahat tu Inong - andorang so tangiang panimpuli na binoan ni Bapa. Andorang so hata ni Bapa on, hami sude nunga mandok hata tarlumobi mandok mauliate (syukur) tu Debata ala ni pasu-pasuNa, mohon maaf, mangakku dosa, jala marsisesaan angka hasalaan dohot dosa, jala mohon doa restu, angka tangiang na laho mangihuthon nang mandalanhon ngolu si ganup ari. (Tarlumobi, tingki tamba sada keluarga na imbaru, i ma parumaen sian anak siampudan.)\nIngot Hita ma Parpungu-punguanta On.\nTanggal Sada Bulan Sada Taon Dua Ribu Ualu (2008).\nTama ma hita, jumolo ma hita mandok mauliate tu Tuhanta ala di bagasan hahipason do hita. Sai songon i ma tong angka pasu-pasu ni Tuhanta di ari na naeng ro. Jadi songon angka hata muna; angka anak, parumaen, pahompu songon i nang angka lae pe, nunga hubege hami (angka hatamuna - edit Frans.). Jadi hami pe terharu do. Jadi patorangan jumolo ala adong keluarga baru di hita. Laporan, alai boi dohonan dang pola laporan asa mamboto hita di bagasan keluarga.\nParjolo nangkin ala adong keluarga na imbaru di hita.\nHamu sudena, jumolo ma di hamu parumaen nami, sabotulna hita dang pola keluarga na mora situtu. Dang pola keluarga na mora. Keluarga na sederhana ningon, dang binoto manimbangi, alai songon i ma. Alai nang pe songon i keluarganta, boi dohonon di daerah Tanjung Bunga on, - dang holan hita nian adong do songon na piga-piga, - boi dohonon, tung longang do angka na di hita (manang huta - edit Frans.) on. Manang songon i nang di luar ni daerah ni hita on, diboto do keluarganta, nang pe keluarga sederhana, jala; - tarsongon on ninna hamu, dang holan tu parumaen na imbaru, boi do dohot tu hita sude - di bagasan ni keluarganta on, na sederhana on, boi dohonon tung denggan do basa-basa ni Tuhan.\nDang ala ni pogosta, keluarga songon ni dok ni dongan, keluarga na bersatu (marsada - edit Frans.), keluarga angka na burju, jelas do songon i ma nang angka hahamon, mulai singkola on tong do adong parsoalan, alai tutu, dang pola manghorhon, songon adong do deba, "Marsoal dakdanak ni pardakdanak, gabe marsoal natua-tuana."\nJadi di son, hubahen angka pendidikan asa tung boi diihuthon hamuna parumaen nami pe, anak nami pe.\nDang pola adong di halak on, di ahu, -- sintong na pe taho manang salana, dang pola sai nipatuntut-tuntut sugari adong na targanggu angka halak on.\nMolo songon i hape, molo nipikkiran berhasil dengan baik do hape tong-tong persaudaraan. Alana olo do ala ni dakdanak, gabe marsalisi orangtua. Jadi tarsongon i ma nuaeng tu hamu angka anak nami; parumaen nami; sada cara tu angka dakdanak asa unang marsalisi angka orangtua. I ma tarsongon keterangan.\nJadi sahat tu na balga, inang, songon i nang tu sude na hita, berhasil dengan baik do, dang adong tinggal di huta. Tung na songon i pe angka karejo na metmet, nang angka swasta pe, (tong do- frans.) karejo. Jala karejo pe, boi dohonon tong-tong do di bagasan haburjuon.\n(Jadi) hea do adong tudos-tudos...... songon hata ni dongan. Ia amanta on, "Ah, keluarga na istimewa an, salanghon Tuhan Jesus, sampulu dua sisean-Na, adong do parjahat, si Judas. Ai on dang huboto, marhasil do sude na". Pabalgahu do memang anggo hata si songon i. Alai songon i ma gambaranna. Dongan do mandokhon i. Alai maksuthu di si, sai anggiat ma tutu boi tapartahanhon i, tu angka ari na naeng ro. Songon keadaan ni hata ni dongan do nuaeng. Alai toho do tutu marhasil dohot denggan do nang pe songon sude angka (on angka) hamuna on hita on ninna hamu, tong-tong do di bagasan haserepon. Jadi tong-tong do mansai las do roha ni manang ise pe angka na di son mamereng hamuna. Jadi sai tong-tong ma tu angka ari na naeng ro.\nDang pola ni alani keluarga na mora nian. Dang ala ni hamoraon hape asa lomo roha ni jolma mamereng sasada jolma, manang keluarga. Jadi jelas do, ninna hamu, pinaboa ma songon laporan, na langsung pe on, godang do, molo adong ulaon di hita, marlas ni roha sude. Alana di ari-ari angka naung salpu, sai tong do nihormatan (angka keluarga -Frans). Alani hata pe hape, balga do roha ni angka natua-tua. Ahu, hira i do bangkonghu, manang ise pe taho di dalan i, manang natua-tua sian dia pe taho, dang tinanda, sai nipanghulingan. Alai lumobi ma molo keluarga, sai pinanghulingan, hape mansai balga rohana. Jadi maksud di si, boi do tegoron dongan asalma di bagasan hahormaton.\nMemang boi do laho pamikkirion songon on. "Ah, loja iba manungkun-nungkun i, manang na sian dia i,--- ulaonhon niba ma niulahon." Boi do memang songon i, alai anggo di iba, sai pinasingot do dongan asalma adong kesempatan. Jadi sai songon-songon i ma, songon cara di hami di son. Jadi, nang pe na marsingkola ninna hamu angka (nion), angka bao muna on (?? (huhilala maksut ni bao - angka haha manang eda - edit Frans.)) , tong-tong do di bagasan haserepon, hadengganon, dang pola rupa ni targoar manang adong parsoalan-parsoalan di parsingkolaan i. Tong-tong do mardalan dohot denggan. Songon i jolo, songon sada laporan tu keluarga na baru, nang tu hamu sudena. Sai boi ma tutu songon i taihuthon tu angka ari na naeng ro. On do songon sada bohal di hita.\nJala songon pengalaman muse, tu hita nang tu hamu sude. Nian dang adong angka na hurang dope. Molo pengalaman, sude jolma na hurang do. Hita pe na hurang do. Dang adong na sempurna. Alai di bagasan hahurangan on, mangihuthon pengalaman di ahu, porlu do hape patoru roha, unang bertegang, i do. Lapatan ni partoru roha, nang pe adong dongan marsoal-soal, unang sai tegang roha.\nAi, (hea) poda do on. Ala (manang) na vorhanger iba, manang na guru agama, jotjot do di jalo hami sermon. Alai tutu godang do na manjalo, alai mungkin dang godang dang mangulahon. Adong do jolma dipukpuhi ibana, alai dihaholongi jala ditangianghon do namamukpuhi ibana. Iba pe ianggo boi songon i ma. Unang mateganghu, alana molo mateganghu, dang adong hasilna. Ai aha huroha hasilna? Ia molo dipatoru-toru iba, gabe di toru iba, ianggo ala ni i?\nJadi i do songon sada poda di hami, huumpamahon songon Jesus i. Jadi songon ma rupa ni ianggo boi bahenon; songon poda do nueang, gagasan, songon bimbingan sian ahu. Songon i ma aut boi, dang pola tutu gabe songon si oto-oto iba, songon sada tumpal do i sian Tuhan tu hita, dilehon pasu-pasuNa. Jadi i songon pengalaman menghadapi (maradophon - Frans) keluarga pe, menghadapi (maradophon - Frans) masyarakat umum pe, dang porlu hita patimbo-timbohon diri, ingkon tetap patoru diri, dang pola toru hita molo olo patoru diri maradophon manang ise pe taho. Alai tutu jelas, ianggo persoalan boi do adong, dang malua i. Ingkon olo hita sitalu-talu. Memang (boi do) hita jolma, tarbatas do, sai pinatalu tutu roha, alai dang olo pataluhon na asing; boi do, alai tetap niusahahon ma pataluhon roha maradophon manang ise pe. On do songon sada poda di hita asa boi dapot hinadenggan. Alana, dang na mabiar-biari hamu ahu, anak dohot parumaen nami, angka na marhaha maranggi pe songon hamu, angka ina pe, mambahen angka persoalan-persoalan, dao ma i sian hita.\nIngot hita ma parpungu-punguanta on. I do asa dibahen songon halak Kristen marpungu, marsipoda-podaan, asa unang dalan angka na lobi hurang i. Jadi antar songon ma songon sada gambaran di punguanta on, lumobi ma nuaeng di bona ni Taon 2008 on. Taon Baru on. Jadi, nang pe di pangarantoan, songon hata nahupatorang i ma molo boi diulahon hamuna, asa boi dapot hinadenggan di keluarganta.\nUdut tu si muse tutu, molo halak pardalani ingkon si haporseanan, unang si jagaon. Marragam-ragam dalan mencoba jiwa ni sasahalak, dibahen tokke manang pamimpin pe. Nirimpu laba hape olo do hamamago molo dang dipabotohon, (batuk borat sahali) gabe dang dihaporsei be.\nJala udut tu si muse ingkon setia. Ingkon ringgas, manang di dia pe taho, manang di pihak dia pe taho, manang di pihak keluarga dia pe taho i. Maksuthu di si, adong do songon, "Pargellengon do on, hundul-hundul ma (iba) di karosi on, rohana ma di si." Ah, daong! Ianggio mengihuthon pengalaman, dang alani hula-hula dohot pargellengon masa di si. (Batuk borat dua kali) Sandok ingkon dipatuduhon dia ma mambahen denggan angka ulaon. Molo songon i do boi diulahon, dihaholongi halak ma. Ianggo sarupa tu na denggan, dipuji, holong ma rohana. Songon i ma sada songon singot-singot.\nJadi on pe, jempek pe hata na hudok, mauliate ma di hita sasudena. Selamat Taon baruma!\n(Selamat Taon Baru!, dialusi hami sude.)\n***disurathon Fransiskus Nadeak***


ANGGUK BOBAR – TanoBatak\nTung hira so tarpasiding do so tangis molo dung ro hamatean lumobi di angka na hinaholongan. Ianggo najolo radot do angka natuatua mamutihi hata andung hombar tu dirina dohot na marujung ngolu i. Sipata tung lengen do pinggol umbegesa sian anit ni angka hata pandohanna sipata boi mambahen ro ilu ni na maningkir.\nMolo adong najolo mangandung ndang toho “hata andung” hatana dipinsang do i, ai tung roa do begeon agan pe toho nidokna, lapatanna; molo hata andung mandok tulang “sibijaon” ma, mandok pat “simanjojak” ma, mandok jarijari “sirimpuron” ma, mandok butuha “siubeon” ma, mandok indahan “paiogon” ma, mandok horbo “silumantahon” ma, dohot angka na sing na so hagoaran dison.\nNunga guga parak, asom raru molo adong pangandung mandok “O…tulang so na so adong indahanmu, godang do horbom allangonmu ditaon ho male butuham…. Amaaaang tulaaaang….”, ninna.\nIanggo Pangojong, jolma nuaeng nama ibana. Tung unang mamboto hata ni andung, umbegesa pe nungga hira so hea. Tung adong pe dibege angka andung nuaeng hira godangan nama “andung salik”, seder tu alona, dungkon i angka “angguk bobar” nama, jala i nama nabinotona.\nMate ma Tulang ni Pangojong, tung apala haholongan ni rohana. Lumobi adong do padan-padan nasida na naneg siudutan nasida hian di angka panghataion taringot tu paradaton. Godang dope sungkun-sungkun ni Pangojong na so dipatorang Tulangna i dope. Nunga dijanjihon tulangna i tu ibana, sude angka sungkun-sungkuna i patorangonna pe muse di ari na asing.\nHumalaput ma ibana mangadu tulangna i sian sihadaonan, jimput rohana dang haulahan be on songon na tading, ninna rohana. Tu ise be sungkunonhu poda, damang so adong be, sungkun-sungkun au tu halak hape nabisuk do datulang, mate datulang sungkun-sungkun tu dia ma au, ninna rohana dibagasan.\nSahat ibana tu jabu mangambur ma ibana pola naeng dilonjani angka ina namaningkir huhut mangangguk bobar; “Tulaaaang, pulut nai roham tulaaang, ndang alusanmu be sungkun-sungkunhon tulaaaaang”, ninna huhut sai manggarpasi, pola songon na beguon ibana. Lam dihojoti mangulahi taringot tu sungkun-sungkunna i. “Tulaaaang alusi jo suk…suk…kon tulaaaang”, ninna. Lam risi ma tu pinggol ni na umbegesa ai lam marpilitan do hatana. “Tulaaang..suksukkon tulang alusi joooo, susukkon… tulaang”, ninna.\nHehe ma sahalak paingothon ibana dalanna pasohothon aggukna naung rarat i nian rohana. “Ee.. Pangojong, Sibijaon do dohononmu tu tulangmi”, ninna. Alai gorso do ibana mangalusi ala so diantusi. “Bah, bijaon dope nimmu nunga mate, eee, atik na hamu do mamija on tulanghon”. Alai dipatorang ma lapatan ni Sibijaon i tu Pangojong, alai ndang dijangkon rohana jala runtus do ibana mangalusi mardongan muruk; Bijahon ma bijam, dibahen na pambija i ho. Tulang on tulanghu do”, ninna.\n(ide: R.B. Marpaung)\n4 respons untuk ‘ANGGUK BOBAR’\n“nabijaon” do antong i hahaha..\nAi tarsingotna amang.., adong do diamang literatur manang bukku tarsingot tu hata batak maninggoring on ? Adong do bukku-ku “Hata Batak Maninggoring – Rangsa ni Andung dohot Hadatuon” terbitan ni Balai Pustaka. Alai 2 jilid on bukku on. Hape holan jilid sada dope dapothu jala dang tarluluan manang na tudia jilid 2 na. Na rara lappak ni bukku on. Molo adong do di Amang, baen barita da amang.. Asa pinangido nanggo apala fotokopi-na pe taho. mauliate godang.. 🙂\nJuli 9, 2007 at 5:04 am\nSantun Silaban berkata:\nMolosai pinabereng-bereng do ditingki sisaonari on memang biar do roha taringot tu kelestarian ni bahasa batak sekaligus adat batak lumobi tu anak yg lahir diluar Tapanuli, jangankan hata andung gari arti ni hata batak pe nungga olo dang diantusi, jadi napaling ampuh sabotulna melatih anak2 bicara bahasa batak dan adat batak ingkon dimulai sian tonga ni bagas. Orang tua ingkon berperan artina molo dijabu ingkon marbahasa batak ma jala ajaran ma nasida nang tu ruhut2ni partuturan dohot adat batak.\nNang pe poso anakkontai molo adong kesempatan taboan nasida untuk menghadiri angka acara2 pesta adat batak, dohot tujuan gabe dihilala nasida hinauli ni adat bataki marhite ima gabe termotivasi nasida marsiajar hata batak dht adat batak.\nMolo dang dimulai sian tonga ni jabunta antong didia be angka anakkontai marsiajar?\nMonang Naipospos berkata:\nDang adong diahu buku i lae? Alai molo adong di angka dongan asa dilehon jolo tu lae Charly ate?\nJuli 9, 2007 at 11:10 am\nRa, ala ni na dijou i do ibana “Ee…Pangojong! Umbahen na gorso jala runtus ibana mangalusi huhut mardongan muruk.\n*** Mungkin …. 😀\nFebruari 1, 2008 at 4:41 pm


Majalah Bina Warga HKI Online / e-magazine: Jamita 06 April 2008\nJamita tu Minggu Miserecordias Domini\nTanggal, 06 April 2008\nNats : Psalmen 33:4-9\nPdt. Gom F.H Tampubolon, S.Th\nDitatap Jahowa do angka Partigor\n1. Psalmen (Tehillim=bhs Heber) ima sada bentuk sastra ni halak Israel marummanghon angka ende-ende na marisihon ungkapan perasaan ni parsalmen, domu tu pengalamanna di parsaoranna dohot Debata. Alani i do umbahen na gabe masuk (dipangke) Psalmen on di ibadah ni Israel. Marragam do isi ni psalmen i, hombar tu angka pengalaman na parpsalmen i sandiri. Adong do i marummang puji-pujian tu Debata (bd. 145-150), tangiang laho mangido sipangidoanna (bd 6+7), tangiang mangido hasesaan ni dosa (bd. 51+85), tangiang namanganggukhon parniahapanna (bd. 13&0, dna. Adong do sifat na khusus jumpang di buku psalmen, ima na mansai tangkas mangondolhon taringot tu Debata, ndada taringot tu hajolmaon, atik pe dihatahon i marhite kesaksian secara pribadi, punguan manang bangso pe. Mansai tangkas do hajongjongan ni psalmen dibagasan peribadahan ni bangso Israel. Boi dohonon sada bagian utama jala na terpadu do ibadah dohot psalmen i, jala ganup psalmen manghatindanghon Debata hombar tu situasi parngoluon ni bangso Israel di penderitaan nang di las ni roha pe.\n2. Pujipujian di hagogoon, habasaon dohot hatigoran ni Debata i do na gabe judul ni turpuk on. Memang mangihuthon naskah asli Heber ndan adong judul ni psalmen on jala dianggap na so karangan ni si David. Mangihuthon isi dohot rumangna termasuk tu ende pujipujian ni ruas/bangso Isarel do psalmen on jala somal diendehon di tingki ari Pesta di Bagasjoro di Yerusalem, na marojahan tu angka barita ni angka panurirang dohot guru habsuhon. Ia psalmen 33 on boi do dibagi tu bagasan 3 bagian :\n1. Ayat 1 – 3 : Patujolo : Joujou laho mamuji Tuhan i.\n2. Ayat 4 – 19 : Isi ni pujipujian. Ayat on boi dibagi muse gabe :\n- ayat 4 - 9 : Debata marhite HataNa manompa nasa na adong\n- ayat 10 - 12 : Debata do na manontuhon pardalanan ni ngolu (sejarah) bangsoNa.\n- ayat 13 - 15 : Ditatap Debata do saluhut jolma manisia.\n- ayat 16 - 19 : Malua do jolma na mabiar mida Debata.\n3. Ayat 20 – 22 : Panutup : Panindangion haporseaon.\n3. Marpsalmen manang marende ima sada sian marragam cara mamuji Deata. Jala pujipujian ingkon pasahaton do dibagasan las ni roha, pola ingkon marolopolop (bersoraksorai), tarlumobi tu angka jolma partogor dohot angka na unjur marroha. Ai nasida do na talupmarende. Dihalomohon Debata do angka partigor dohot angka na unjur marroha jala marhasurungan do nasida diadopan ni Debata (bd. 33:1, 1:6; 5:13, dna). Partigor dohot naunjur marroha ima angka halak na dibagasan las ni roha mangoloi lomo ni roha ni Debata jala olo manolsoli dosana huhut mangido hasesaan ni dosa sian Debata. Holan angka partigor dohot na unjur marroha do na boi mangulahon dohot na mandalanhon uhum i dibagasan hatigoran jala uhum na tigor i, i ma na marojahan di Hata ni Debata. Hata ni Debata ndada holan marisihon jamita alai dohot do haburjuon, hatigoran dohot uhum na marojahan tu hasintongan. Ndang tarsirang hatigoran sian uhum. Dipatupa uhum jala didalanhon dibagasan hasintongan asa dapot tujuan ni uhum i, ima hatigoran (keadilan). Molo mardalan do uhum dibagasan hatigoran, gabe gok hamuliaon dohot asi ni roha ni Debata ma portibion (ayat 4 – 5).\nMarhite Hata ni Debata na marhasintongan i, manjadi do portibi on ro di nasa isina. Jala saluhutna i mardalan dibagasan hadengganon (keteraturan). Sude ditompa Debata jala tipak do diinganan na be dibahen (ayat 6-7). Hombar tu panompaon i, jumolo do di tompa Debata sude angka na ringkot di ngolu ni jolma, i ma portibion dohot nasa isina, baru pe parpudi di tompa Debata jolma i. Dibagasan hadengganon (keteraturan) do portibion di tompa Debata, tangan ni jolma do na manegai na dibagasan hadengganon i ditompa Debata. Marhite panompaon ni Debata tu portibion dohot nasa isina i, pataridahon pargogo na so hatudosan do Debata. Holan manghuling do Ibana, gabe manjadi do sian na so adong gabe adong (creation ex nihilo), mandokhon do Ibana jadi jongjongma. Portibion ro di nasa isina, pamatang ni joma ro di tondina, Debata do na manompa jala holan Debata do na mangarajai. Ndang adong tudosan ni Debata, alani i ingkon marhabiaran tu Debata do jolma i nang sandok tano on. Jala pangisi ni portibion pe ingkon marsomba do tu na manompasa. Biar mida Jahowa dohot marsomba tu Ibana, ima songon respon ni jolma dohot portibi on di hagogoon ni Debata di atas ni sandok portibi on. (ayat 8-9).\n4. Las do roha jala mansai lomo do roha ni Debata tu angka partigor dohot na unjur marroha, alani i dipasupasu Debata do angka na tigor roha (bd. 5:13) jala ditatap Jahowa do angka partigor i (bd. 34:16). Alani i tama do pujion ni jolma i Tuhan i, ai pujipujian sian angka jolma na sisongon i do na dihalomohon ni Debata. Patar do saluhutna i diadopan ni Debata, ai pargogo na so hatudosan do Ibana jala na manompa na sa na adong di portibion. Alani i tama do pujion jala sombaon ni jolma i Tuhan Debata. Ai Debata do na manompa, manarihon jala marmudumuduhon nasa na tinompaNa i. A m e n.


Mandapoti Aslina…. | Amani Partogi\nDitulis pada 16 Juli, 2009 oleh Hendry Lumban Gaol\nDang pola hupatorang be aha do lapatanna molo didok halak batak ‘anakhon hi do hamoraon di au’. Ra nunga sude hita umbotosa dia lapatanna. Mardomu tusi do, sai dijujung natua-tuana do sude anakkonna sikkola satimbona jala satolapna. Tung haru so mangan, so manuhor abit, so marisap manang aha pe tahe asalma adong lao pasikolahon anakkonna. On ma sada pamikkirion sitiruon sian halak batak na marasing sian luat ni deba. Nunga tung godang na boi siboan goar na gabe sada tudossan dihita, naponaborhat ni hapogoson alai boi gabe anak sijujung baringin.\nRa marpardomuan do tu lutta ima tano batak naso haru napu, jadi nunga dipikkirhon akka natua-tua najolo, na ikkon manobbang do dalan ni ngolu. Marserak ma bangso i siboan dalanna be. Jala godang ma tarida akka hamajuon ni halak batak i.\nNang songoni do tong SiJamordong. Ala anak siakkangan do ibana, harop do rohani amanJamordong, natuatuana asa gabe anak sijujung baringin ibana. Nangpe dang tammat sikkola atas amanJamordong, alai diihuthon ibana do hamajuon ni jaman. Disolsoli do bagianna najolo naso olo ibana sikkola. Akkup ni i, sai dipodahon do tu siJamordong, ia arta naumbalga ima hamaloon nang habisuhon.\n“Ollat ni dia na tolap au amang, hu taotton do asalma boi ho sikkola satimbona” ninna amangJamordong dung diboto na tammat do si Jamordong sian sikkola atas.\n“On pe anaha, borhat ma ho tu Medan, dohot ma ho ujian masuk tu pakkultas”\n“Olo bapa” ninna si Jaordong.\nBorhat ma ibana tu Medan jala dohot ma ibana ujian di sada unipersitas pamaretta, dungi di jalo ma ibana disan ala mardomu halak na pistar do ibana. Politeknik Negeri Medan ma anggo sikkola i. Nunga tung las tutu rohani amanJamordong, ai gabe anak na hasea nama anak siakkanganna i. Pola do dihatahatahon i tu akka donganna, ai diboto tung na maol do masuk tu unipersitas negeri on.\nAlai songoni do huroa, dung di Medan si Jamordong sikkola, godang do siulaon na mambaen ibana lupa, marahua do ibana borhat sian hutana. Dung ditanda ibana akka anak ni na gabe i, dohot do ibana marparange songon anak ni nagabe. Mangan-mangan di lapo do ibana, marisap dohot sigaret na arga, dungi marpahean na imbaru ma torus. Dang dingot ibana natua-tuana, haru marisap dang boi be. Ai sipata topas ni sigaret nassogot do di sakukkui muse, asa adong isaponna siarian i. Ia siJamordong marisap Jisamsu, anggo amana sukkup ma union peddek. Sipata sarabut ni kalapa i do dibaen palaohon rongit andorang manodok ibana. ( manodok = menyadap karet)\nDukkon sikkola di Medan si Jamordong, dang hea be nanggo manuhor baju naimbaru amongna dohot inongna, molo tung maribak saotik, holan dituhor bonang dohot jarum, dungi didukkapi ma. Sipata idaon, naso boi do poro onna batang ni hapea ( baca : karet ) i asa tor hatop gok gota i, lao tulakon marsogot tu tokke gota.\nDukkon dapot ujung ni bulan, nunga ro surat ni si Jamordong sian medan, marhite kantor pos ia so i sian motor Sanggul Mas manang BSS. Dia ma tahe isi ni surat on, anggo dang holan na mangido uang sikkola dohot hepeng balajjo. Songon na somal, dang pola be dijaha sude isi i surat i. Pittor hatop do di lului, didia disurathon angka-angka ni hepeng i.\n“Bah, hepeng aha dope naeng na hurang, nunga tolu taon dang mar natammat, hape anakkon ni hlak nunga tammat. Na bulan na lewat adong hepeng penelitian, dohot na asing,” ninna songon na makkatai tu dirina sandiri.\n‘Ho pe dah, goarna pe parsikkola, godang ulaon ni hepeng tarlumobi na lao sidung nama sikkolana” ninna nanJamordong huhut sai dipiari boras na baru di giling sian masin padi ni tokke gota i.\nSomal do isini surat i, diginjjang hata tangiang, jala saotik di dukkun kabar ni among dohot inongna alai di paitonga ni surat sisallebar i, dibaen do disi hepeng na ikkon kirimon ni amanJamordong. Dungi ujung ni surat i hata mauliate, songoni ma tiap bulan saleleng na tolu taon on.\n“Ia tongoshonn ma jo dah anaha songon daftar nilai mi, paboahon na naeng tammat ho” ninna amanJamordong songon balos ni surat i huhut dilean doi hepeng na pinangido ni si Jamordong, ai didok si Jamordong do holan sikripsinama, anggo parsiajaran na asing lulus do sude.\nBalik bulanna, ditongoshon si Jamordong do attong daftar nilai i, alai holan poto kopina ma. Dang binoto manang na tutu i manang na dipoto kopi nadi donganna, alai dipangido ibana ma muse hepeng ala na naeng seminar ninna ibana. Sahali on attar balgahepeng di pangido.\n“Amang, inang, hutongoshon do daptar nilaikku alai poto kopina ma jo hu parpudi ma aslina,..” ninna ibana isi ni surat ni i.\nSai diparrohahon amanJamordong ma surat i, alai diboto ibana do dang na toho be anakna i sikkola di Medan, dungi dibalos ibana ma muse surat i ninna ma ” mauliate ma anaha, nunga hujaha jala hu ida be daptar nilai mi, nian aslina do hupangido alai mandapoti ma nimmu, las do rohanami disi anaha. Onpe, dison hutongos hami do napingido mi. Ditongos inangmu hepeng balajjom, alai poto kopina ma, mandapoti ma aslina.”\n3 thoughts on “Mandapoti Aslina….”\nCharles Siburian pada 16 Juli, 2009 pukul 7:08 am berkata:\nHahaha… ai tung na geok do nian sarita ni si Jamordong on. Ai pardia do si Jamordong on. pakket-pakket majo akka kalimat na i\ndinandjait pada 21 Juli, 2009 pukul 7:48 am berkata:\nYusty Purba pada 30 Juli, 2009 pukul 6:54 am berkata:\nkwkwkwkwkwkwk…….. jaya na mai tahe bah…. gok hian do cerita ni ito tokke on tahe…


Serial Kearifan Batak (6): Viele Händle Macht Leicht Arbeit (Lam Torop Botohon Lam Neang Ulaon) – Batak Indonesia\n2019-05-01 2020-10-06 Redaksi BatakIndonesia.com\nJAKARTA, BatakIndonesia.com — Di manogot on (Kamis, 30 Juni 2016, pukul 8.35 WIB), sangga mangopi di sada lapo dingkan Sumber Padang Bulan Medan, tarjaha ahu ma barita sian alealeniba Pandita Pramono Hasibuan. Goar ni baritana ima na gabe judul ni sarito on. Manigor hudokma mangantoi “Mansai uli perumpamaan i panditanami. Parmisi ma jolo asa hupaganjang sarito i di bilut bariba an!”\nViele Händle Macht Leicht Arbeit. Sian hatahatana i, tontu sian hata Jerman ma i. Di hata Inggris didok ma i ‘Many hands make light work’. Molo di hata Batak umpama i marlapatan ‘Lam torop botohon, lam neang ulaon’. Gotong royong ma i di hata Indonesia.\nMolo di hita Batak, mulaulaon na songon i ndang ‘tanda sukarno’be. Nunga tung tangkas i di hangoluhon angka ompunta. Sian hita na di loloan on pe, ra, hea do marsiadapari.\nMarsiadapari ima na marsiurupan marsoringsoring mangula hauma, pajongjong bagas, manang mangulahon ulaon adat. Neang ma antong ulaon i ala nunga torop botohon mangulahonsa.\nAdong muse do na tudos tu na marsiadapari ima marsirippa. Molo marsiadapari, marsoringsoring ma i hombar tu tingkina. Molo sadarion mangula di sabaniba, marsogot di saba ni dongan. Songon i ma marsoringsoring tu ari na mangihut. Marsirippa ima na rap mangula di ulaon na marhadomuan tu haporluan ni saluhut, isara ni pature dalan manang manggadu bondar.\nDi na marsiadapari, hira so hinilala do loja molo torop dongan mangombakhon sakkul i. Huhut ma marsirarion disi, sipata ma masiursaman.\nDomu tu na marsiadapari i, adong do sarito na ribur ujui. Di sada tingki, di tingki na mangombak balik hauma angka parsiadapari, masipaboaan ma nasida di angka ‘huasona’ maradophon ripena. Amanta na sada mandok: “Anggo ahu, molo dung sidung martapian bodarina i, manigor didappol inanta do.” Amanta na sadanari mandok: “Molo ndang rade sagalas kopi dohot sigaret manogot i, unang ma jadi!” Na debanari mandok: “Ganup borngin rade ma dua pira ni manuk na hinobolan dohot aek las paridionku.” “Anggo Ama ni Peranca, nunga hutanda i! Dung mulak annon ibana sian balian on, mamele pinahan lobu dope huhut manggorgori paridion ni inanta i. Molo ndang, di paimpisan ni tarup i ma ibana modom! Boha ma amama DKI”, ninna nasida huhut margahargak mangursamhon.\nAlai, sai hohom do Ama ni Peranca pabegebegehon angka sigodang hata i. Tung so dihaporseai ibana do i agia saotik pe. “Nunga hutanda ho sadasada! Angka parbulbul do hamu! Anggo sahalion parsudam ma bahenonhu”, ninna di bagasan rohana.\nDi sada tingki sangga mangombak nasida di hauma ni Ama ni Peranca, didok amantai ma tu ripena sangga ro manaruhon tugo: “Ma, sotung lupa ho paradehon aek las paridionku! Bege, nunga habis, ra, miak dappol i! Sotung so dituhor ho!” Manigor dialusi inantai ma: “Ai asing ho pa, pola dison dihatahon ho i, sai hira na so somal i pinarade. Tenang ma ho, nunga rade i!\nManigor hohom ma angka amanta na asing umbegesa i, ai tung so dirippu nasida songon i ‘jago’ ni Ama ni Peranca.\nAlai, mangiburu ma sahalak amanta di ‘hajagoon’ ni Ama ni Peranca i. “Asa diboto ho, lobi sian ho ahu! Painte da!”, ninna di bagas rohana.\nJumpang ma tingkina marsiadapari di hauma ni amanta na mangiburu i. Di na naeng mulak inantai dung manaruhon tugo, didok ibana ma songon on: “Ee.. Omak ni Bongguk, sotung so diloppa ho paridionku da! Bilalang ni manuk i pe sotung so dipasuhi ho!” Manigor dialusi inantai ma gogo: “Paridion nimmu? Ndang sadiharingku i! Di bondar an ho maridi! Haru pinahan lobu so pinaridi dope! Pajonajonahon ho!” “Muse, bilalang ni manuk dope nimmu, haru barimbingna so adong”, ninna inanta i marbetebete huhut dilangkahon mulak. Marrara ma bohi ni Ama ni Bongguk umbegesa i ala ni ilana. Satonga mate ma angka amanta i margahargak pola hansit gontingna. Diboto hamu do? Ai na marsandiwara do Ama ni Peranca dohot inanta i, datung hea tupa na songon i.\nMulak ma hita tu na marsiadapari i. Nuaeng on, nunga tung masihol hita marnida na marsiadapari, na marsiurupan. Di ulaon adat pe, ndang masa be na marhobas. Nunga dipasahat tu ‘boru na burju’. Di hitaan pe, nunga masa na mar’catering’. Ndang masa be na rap mamboan amak laho inganan hundul di ulaon adat. Ndang adong be tenda kongsi. ‘Simple’, ninna. Hape, na marhobas i do sada hasurungan ni adat Batak.\nBangsonta on pe nunga tung pogos di na marsiurupuan, na margotongroyong. Alani ma, Amanta Porasiden Jokowi paingothon hita asa radot di na margotongroyong i marhite revolusi mental. Sada ojahan ni revolusi mental ima gotong royong. Na duanari ima integritas dohot etos kerja. Alani, taradoti ma na marsiadapari dohot marsirippa i!\nThis Year : 20836\nTotal views : 1127606


Jamita Evangelium Minggu Invokavit, 1 Maret 2020: "Molo Joujou Ahu, Dialusi Ho do Ahu" Pelita Batak Online\nDi Minggu Invokavit dijou Debata do hita marhite hataNa asa lam porsea jala pos rohanta na molo joujou hita tu Ibana sai na alusanna do hita. Haporseaon di haradeon ni Debata mangalusi hita uju joujou i ringkot lam togu di ganup panggulmiton ni ngolunta, di na patupa angka na denggan di ngolu on tu donganta jolma, di na mangadopi tantangan na so tarhamonangkon hita, nang di na mangadopi parsahiton na so tarpamalum ni angka parbinotoan medis, psikologis nang sosial di partingkianta nuaeng on. Di minggu Invokavit di partingkian di na so songon i timbo dope hatauon ni jolma mangadopi angka tantangan ni ngolu i, jumotjot jala gumodang do pangondolion ni jamita di hinaringkot ni manghaporseai haradeon ni Debata mangalusi joujounta, ai haposan do Ibana.\nAlai di partingkianta nuaeng, di na lam timbo parbinotoan dohot hatauon ni hadirion ni jolma mangadopi siadopan di ngolu on, lam timbo hatauon teknologi na marragam i na so tararop hita di dua pulu taon na salpu, jala di na lam tamba torop ni angka na so manghaporseai haadongon ni Debata dohot hatauon nang haradeonNa mangurupi jolma i ringkot do tong jamita di minggu Invokavit tong mangalehon roha tu haradeon ni jolma i manjoujouhon Debata di ngoluna. Boasa? Ai lam manghilala do jolma i di tingki on na so haru diharingkothon be kehadiran ni Debata nang huasoNa di ngoluna. Ndang adong be tingkinta manjou Debata. Molo tung dijou pe Debata, ndang mardongan haporseaon di huaso ni Debata mangalusi joujouNa i. Siala ni i do taida annon di hatorangan ni jamita na mangihut on, dipillit do jamita na dienet sian Evangelium Mateus 9: 27-31 sada turpuk na di bagasanna adong sungkunsungkun ni Jesus tu dua halak namapitung na mangido asi ni roha ni Jesus tu nasida manang na porsea nasida di hatauon ni Jesus patupa na pinangido nasida i, i ma asa diasii Jesus Anak ni si Daud i nasida.\nAsa, ndang holan haradeon ni Jesus Kristus mangalusi joujounta na ingkon sijamitahonon dohot sihaporseaonta, alai ingkon dohot do haradeonta manjou Ibana songon I nang haporseaonta di hatauon hagogon ni Debata tong ingkon jamitahonon dohot jangkonon di rohanta dohot di ngolunta. Catatan: Holan angka Atheis do na mansoadahon angka i. Isara nidok ni Atheis na tarbarita ni Inggris, negara na dua hali lipat torop ni na Atheisna di dua dekade parpudi on hape torop ni halak Kristen holan 38 persen nama, Richard Dawkins na di bukuna, God's Delusion mandok na mangihut on: Mangihuthon penelitian di America ndang adong pengaruh ni joujou marhite tangiang di hamamalum ni sahit ni na marsahit. Ingkon marsigantung tu hatauon parbinotoan medis nama jolma i. Lam timbo parbinotoan medis i lam so diharingkothon be huaso ni Debata, na di nasida ndang adong. Bahat do angka contoh di Bibelta i taringot tu joujou ni na porsea i tu Debata jala alus ni Debata tu joujounasida i. Ndang holan joujou ni na porsea marsasahalak, alai dohot do joujou ni marsasapunguan dohot marsasabangso. Angka contoh na mangihut on porlu tariashonon laho mangondolhon i: Parjolo, di 1 Musa 21: 17b-18-20, dibaritahon hinatinggil ni sipareon ni Debata ni si Abraham manangihon soara na dipangiar sian pamangan ni si Ishamel anak ni si Abraham na sian si Hagar i naung dipeakhon inongna di toru ni ramba na metmet di halongonan Bersyeba.\nDisi sigop do Debata bertindak paluahon si Ishamel sian hamatean, gariada sahat tu na mambagabagahon tu inongna na pasupasuonna ma ibana gabe bangso na balga: "Jadi ditangihon Debata ma soara ni dakdanak i, joujou ma suruan ni Debata sian banua ginjang di si Hagar, ninna ma mandok ibana: "Aha di ho ale Hagar? Unang ho mabiar, ai nunga ditangihon Debata soara ni dakdanak i sian hapeahanna i. Hehe ma ho, pahehe ma dakdanak i jala togu ibana dohot tanganmu ai bahenonku do ibana gabe bangso na bolon. Dung i dipatonggor Debata ma mata ni si Hagar, gabe diida ma sada mual. Jadi laho ma ibana manggohi tabutabu i dohot aek, jala dipainum dakdanak i. Dung i ditumpak Debata ma dakdanak i magodang…" Paduahon, i do tong na hinatindangkon ni barita na tarsurat di 1 Samuel 1: 11, 13, taringot tu sada boruboru margoar Hanna na marbortian na hol binahen ni Jahowa (ayat 5) na joujou mardongan tangis situtu tu Debata di tangiangna di jolo ni bagas joro di Jerusalem di bagasan arsak jala dung leleng gabe so marsoara be ibana alai ubitubit bibirna so marsoara gabe disura Malim Elia hira na mabuk.\nSongon on ma tanginangna: "Ale Jahowa Tsebaot! Molo ditatap rohaM pardangolan ni naposomon, jala diingot Ho ahu, jala ndang halupahononmu naposomon, jala dilehon Ho tu naposomon sada anak, lehononku ma ibana muse to Jahowa saleleng mangolu ibana, jala ndang hona raut parnabung uluna." Patoluhon, laos i do na pinatupaNa tu angka angka imigran/paisolat pomparan ni si Jakob di Misir na joujou tu Debata di na mangadopi panggosagosa dohot panindosan ni raja Firaun (2 Musa 3: 7-8): "Nunga tangkas huhida pardangolan ni bangsongku na di tano Misir i, jala nunga hutangihon anggukangguknasida i maradophon angka na pasosaksosak nasida; ai nunga huboto parniapan nasida i. Ala ni umbahen tuat Ahu paluahon nasida sian tangan ni halak Misir, jala paruarhon nasida sian tano on tu tano na denggan jala na lambas, tu tano habaoran ni susu dohot situak ni loba…"\nPaopathon, laos i do na pinatuduhon ni Jahowa tu sahalak na agoan gogo margoar si Simson siala tinadingkon ni Tondi ni Debata ibana dung dipaboa ibana so sipaboan tu boruboru margoar Delila jala dina dirante jala direhei bangso Pilistim ibana di jolo ni debata ganaganaannasida (Panguhum 16: 28, 30). Songon on joujouna tu Debata: "Ale Tuhan Jahowa! Sai ingot ma ahu, jala pargogoi ahu nanggo sahalion dope, ale Debata, asa hutubolhon sahalinari matangku na dua i tu halak Palistim." Taboto do dia na masa dung i. Dihaol ibana ma tiang partunggul ni inganan parpunguan ni bangso i, laos diaithon, sada tu siamunna, jala sada di sihambirangna. Gabe runggang ma bagas i na di ginjangna 3000 halak, laos matema gumodang dibahen ibana sian na uju mangolu ibana. Nang di ngolu ni angka na porsea i na so disurathon di Bibel i, dohot na so disurathon di Surat Kabar manang Buku Biografi dohot Diari pe tahe, mansai bahat do angka pengalaman ni na porsea i na joujou tu Debata, jala dialusi Debata joujounasida.\nDi Evangelium Mat 9, 27-31 i, tung tangkas do dipatuduhon na marhagogoon do joujou dohot soara nagogo (Gorik: krazontes kai lalountes) tu Jesus Anak ni Si Daud i, Tuhanta pargogo na sohatudoan i, jala ala joujou i mardonganhon haporseaon di Jesus na tarbahen manggohi pangidoannasida asa diasii (Gorik: Eleeson) Jesus nasida, gabe dipatupa Jesus ma mambahen Gabe marnida matanasida dung jolo diampehon Jesus tanganna tu simalolongnasida na mapitung i. Joujou nasida, dipatangkas Jesus manang na porsea nasida di hatauon ni Jesus patupahon na pinangidonasida i, jala dung tangkas i dijamata Jesus mata nasida songon Dokter jala dung i marnida ma nasida. Songon i ma hasisintong ni na asi ni roha ni Jesus tu nasida na mangalusi joujounasida gabe dipaboaboanasida ma tu bahat halak di saluhut hutanasida na masa i atik pe diorai Jesus nasida patupahon i.\nBeha do hita angka siihuthon Jesus Kristus di abad pa-21-hon on di angka inganan ngolunta na marragam i, hitatarlumobi angka na marsaor di bagasan sada huria ni Kristus di portibion, i ma Huria Kristen Batak Protestan, di du ana mangihut on: Parjolo, joujou dope hita tu Debata uju taadopi tantangan na so tartaluhon hita, dohot ma i di na so taralo pamatang nang rohanta sahit na saor jala na ro sian duru ni pamatangta tu pamatangta on, dohot ma i di na tongon mangadopi virus Corona hajolmaon di tingkion, virus naung sahat tu Italia Utara, naung menginfeksi lobi 200 halak disi jala mambuat ngolu ni pitu halak sahat tu tgl 26 Pebruari i, nang di Jerman pe nunga adong naung terinfeksi, gabe pola Menteri Kesehatan nasida mandok na parade diri ma bangso i mangadopi epidemi i di tongatonga nasida? Jouou dope hita asa diasii Ibana hita on? Manang ndang be, nunga marpangusandean be hita tu hatauonta sandiri, hatauon ni jolma i? Manang, nunga sahat hita tu bagasan ngolu na marpandelean?\nPaduahon, di na joujou i hita, porsea dope hita di hatauon ni hagogoon ni Debata Sitolusada i patupahon na tajouhon i tu ibana, i ma asa diasii Ibana hita? Tu dua na mapitung na di tingki abad parjolo di Palestina - na di tingki i diida jolma ndang adong na tuk mambahennasida marnida - nuaeng on pe adong do hapitungon na so tarbahen parbinotoan medis na timbo mangatasisa asa boi marnida, dipasungkunhon Jesus do haporseaonnasida di hatauon ni Jesus patupa na pinangido nasida i, i ma asa boi nasida marnida. Beha do hita angka na porsea nuaeng on?\nPatoluhon, dialusi Debata do angka joujounta tu Ibana di tingki on? Ringkot do sungkunsungkun on taalusi. Tapuji goarNa di na taida alusNa i. Molo adong sian tongatonganta naung joujou tu Tuhanta sian nasa haporseaonna, hape ndang diida ibana Debata na tangkas mangalusi joujouna i, beha do tona ni hata ni Debata tu ibana di minggu Invokavit sadarion? Molo gabe ndang manghaposi hinasintong ni hataNa, i ma na alusonNa do joujou ni na joujou tu Ibana, ra ndang siulaonta i. Na boi do idaonta muse tu pudi jala manungkunhon tu dirinta manang na di bagasan haporseaon tu hagogoon ni Debata patupa na tapangido i di na joujou tu Ibana manang ndang.\nAlai boi do ndang disi hapeahan ni alus di sungkunsungkunta i. Na boi do hita na porsea di Tuhan i mangauhon alus na mangihut on: Debata do umboto boasa ndang dialusi Ibana natajouhon i uju i sahat tu nuaeng. Inkon lehononta do kebebasan ni Debata mamillit rumang ni alus tu na tapangido i: Mangoloisa manang ndang mangoloisa. Patupa songon na tapangido i manang marasing sian na tapangido i. Alai ianggo gabe ndang manghaporseai hataNa i taringot tu hatoguon ni alus ni Debata tu joujounta i ndang siulaonta. Molo tung ro alus ni Debata ndang apala dos tu rumang ni na tapangido i, sai dipatau ma hita manjangkon manang songon dia pe rumang ni alusna i. Margogo ma hita mangarimangrimangi na tolu pangarimangrimangion na di ginjangi mardonganhon Tuhanta Sitolusada i. Amen.